2014 йил юқори ўсиш суръатлари билан ривожланиш, барча мавжуд имкониятларни сафарбар этиш, ўзини оқлаган ислоҳотлар стратегиясини изчил давом эттириш йили бўлади - Народное Слово\nБиз бугун 2013 йилнинг якунлари ҳақида гапирганда, аввало, ўтган йилда мамлакатимизнинг иқтисодий ва ижтимоий соҳаларда мутаносибликка эришгани, модернизация ва диверсификация ҳисобидан юқори суръатлар билан ривожланганини қайд этамиз.\nМамлакатимиз ялпи ички маҳсулоти 8 фоизга ўсди, саноат маҳсулотлари ишлаб чиқариш ҳажми 8,8 фоизга, қишлоқ хўжалиги — 6,8 фоизга, чакана савдо айланмаси — 14,8 фоизга ошди. Инфляция даражаси прогноз кўрсаткичидан паст бўлди ва 6,8 фоизни ташкил этди.\nЎтган йил якунларига кўра, ташқи давлат қарзи ялпи ички маҳсулотга нисбатан 17 фоизни, экспорт ҳажмига нисбатан қарийб 60 фоизни ташкил этди. Бу авваламбор хорижий инвестициялар ва умуман, четдан қарз олиш масаласига чуқур ва ҳар томонлама пухта ўйлаб ёндашиш натижасидир.\n2013 йилда иқтисодиёт соҳасидаги солиқ юки 21,5 фоиздан 20,5 фоизга, жисмоний шахслар учун даромад солиғининг энг кам ставкаси 9 фоиздан 8 фоизга туширилганига қарамасдан, давлат бюджети ялпи ички маҳсулотга нисбатан 0,3 фоиз профицит билан бажарилди.\nДавлат бюджети харажатлари таркибида ижтимоий соҳага йўналтирилган харажатлар юқори даражада сақланиб қолди ва умумий харажатларнинг 59,3 фоизини ташкил этди.\nМамлакатимиз иқтисодиётида юз бераётган жиддий сифат ўзгаришлари алоҳида эътиборга сазовордир.\nЮртимизда қабул қилинган 2011 — 2015 йилларда саноатни устувор даражада ривожлантириш дастури ва ишлаб чиқаришни модернизация қилиш, техник ва технологик янгилашга доир тармоқ дастурларининг изчил амалга оширилиши натижасида саноат таркибида юқори қўшимча қийматга эга бўлган, рақобатдош маҳсулотлар тайёрлаётган қайта ишлаш тармоқларининг ўрни тобора ортиб бормоқда. Бугунги кунда мамлакатимизда ишлаб чиқарилаётган саноат маҳсулотларининг 78 фоиздан ортиғи айнан ана шу тармоқлар ҳиссасига тўғри келмоқда.\n2013 йилда юқори технологияларга асосланган машинасозлик ва металлни қайта ишлаш саноати 121 фоизга, қурилиш материаллари саноати 113,6 фоизга, енгил саноат 113 фоизга ва озиқ-овқат саноати 109 фоизга ўсгани мисолида буни яққол кўриш мумкин.\nТелекоммуникация ускуналари, компьютер техникаси ва мобиль телефонлар, кенг турдаги маиший электроника маҳсулотлари ишлаб чиқарадиган янги замонавий корхоналар ташкил этилмоқда. Иқтисодиётимизнинг деярли барча тармоқлари модернизация қилиниб, амалда технологик жиҳатдан янгиланмоқда.\nАна шундай ўзгаришлар натижасида ялпи ички маҳсулот таркибида саноатнинг улуши ҳозирги вақтда 24,2 фоиздан зиёдни ташкил этмоқда. Ҳолбуки, бу кўрсаткич 2000 йилда 14,2 фоиздан иборат эди.\nМамлакатимизда истеъмол товарлари ишлаб чиқаришни тубдан ошириш бўйича ўз вақтида кўрилган чора-тадбирлар ҳам амалий самарасини бермоқда.\nЎтган йили ана шундай товарлар ишлаб чиқаришнинг ўсиш ҳажми 14,4 фоизни ташкил этди ва ялпи саноат ҳажмида уларнинг улуши 35,5 фоизга етди. Бундай товарларнинг рақобатдошлиги нафақат ички бозорда, балки ташқи бозорда ҳам тобора ортиб бормоқда.\nҲеч шубҳасиз, бу борада саноат кооперацияси асосида тайёр маҳсулотлар, бутловчи буюмлар ва материаллар ишлаб чиқаришни маҳаллийлаштириш кўламини кенгайтириш бўйича бажарган ишларимиз муҳим роль ўйнади.\nСўнгги 3 йилда мамлакатимизда маҳаллийлаштирилган маҳсулотлар ишлаб чиқариш ҳажми қарийб икки баробар ошди. Фақат ўтган йилнинг ўзида 455 та корхонада маҳаллийлаштириш дастури асосида 1 минг 140 та лойиҳа амалга оширилди. Бунинг натижасида ишлаб чиқариш ҳажми 1,2 баробар кўпайди ва импорт ўрнини босиш бўйича якуний самара 5 миллиард 300 миллион АҚШ долларини ташкил этди.\nКичик бизнес ва хусусий тадбиркорликнинг роли ва ўрни тобора мустаҳкамланиб бораётганининг ўзи иқтисодиётимизнинг таркибида бўлаётган ижобий ўзгаришлардан далолат беради. Фақатгина ўтган йилнинг ўзида юртимизда 26 мингдан зиёд кичик бизнес субъекти иш бошлади, ушбу секторда фаолият кўрсатаётган корхоналарнинг умумий сони йил охирига келиб 190 мингтага етди.\nБугунги кунда мамлакатимиз ялпи ички маҳсулотининг қарийб 55,8 фоизи айни шу соҳада ишлаб чиқарилмоқда. Ваҳолонки, 2000 йилда бу кўрсаткич 31 фоиздан иборат эди.\nАйни пайтда ишлаб чиқарилаётган жами саноат маҳсулотларининг 23 фоизи, кўрсатилаётган бозор хизматларининг деярли барчаси, маҳсулот экспортининг 18 фоизи, иқтисодиёт тармоқларида иш билан банд бўлган аҳолининг 75 фоизи кичик бизнес улушига тўғри келмоқда.\nАна шу рақамлардан кўриниб турибдики, кичик бизнес шаклан кичик бўлишига қарамасдан, иқтисодиётимизни барқарор ривожлантириш, аҳолини иш билан таъминлаш муаммосини ҳал этиш ва халқимиз фаровонлигини юксалтиришда тобора катта роль ўйнамоқда.\nИқтисодиётимиз таркибидаги чуқур ўзгаришлар мамлакатимиз экспорт салоҳиятини мустаҳкамлаш, экспорт ҳажмини барқарор ошириш ва унинг таркибида ижобий ўзгаришларга эришишда энг муҳим омилга айланди.\nЖаҳон бозоридаги конъюнктуранинг беқарорлигига қарамасдан, 2013 йилда экспорт ҳажмининг ўсиши 10,9 фоиздан иборат бўлди. Ташқи савдо фаолиятидаги ижобий сальдо 1 миллиард 300 миллион долларни ташкил этди. 2013 йилда қимматбаҳо металлар нархининг кескин пасайганига қарамасдан, мамлакатимиз олтин-валюта захираси ўтган йил давомида 2 фоизга кўпайди.\nСўнгги йилларда экспорт таркибида рақобатдош тайёр маҳсулотлар улуши барқарор суръатлар билан ўсиб бораётгани яққол кўзга ташланмоқда. 2013 йилда умумий экспорт ҳажмининг 72 фоиздан ортиғи тайёр товарлар ҳиссасига тўғри келгани иқтисодиётимиз диверсификация қилинаётганининг яққол далолати, десам, хато бўлмайди.\nМаҳсулот экспорт қиладиган корхоналарни қўллаб-қувватлашга оид чора-тадбирларнинг амалга оширилгани экспорт фаолиятига 450 дан зиёд янги корхонани жалб этиш имконини берди. Бу борада Ташқи иқтисодий фаолият миллий банки ҳузурида барча ҳудудларда ўз филиалларига эга бўлган Кичик бизнес ва хусусий тадбиркорлик субъектлари экспорт фаолиятини қўллаб-қувватлаш жамғармасининг ташкил этилгани муҳим аҳамият касб этмоқда.\nУшбу жамғарманинг асосий вазифаси мамлакатимизда ишлаб чиқарилаётган маҳсулотларни экспорт қилишда зарур ҳуқуқий, молиявий ва ташкилий ёрдам кўрсатишдан иборатдир. Жамғарманинг ўтган қисқа даврдаги фаолияти давомида 153 та тадбиркорлик субъектига умумий қиймати 56 миллион доллардан зиёд бўлган экспорт шартномаларини тузишда ёрдам кўрсатилди.\nРухсатингиз билан, мамлакатимиз қишлоқ хўжалигида амалга оширилаётган ўзгаришларга алоҳида тўхталмоқчиман.\nАввало, қуйидаги рақамларга эътиборингизни қаратмоқчиман. 2013 йилда қишлоқ хўжалиги маҳсулотлари ишлаб чиқариш ҳажми 2000 йилдагига нисбатан 2,3 баробар кўпайди. Фақат ўтган йилнинг ўзида қишлоқ хўжалиги маҳсулотлари ишлаб чиқариш 6,8 фоизга, жумладан, деҳқончилик — 6,4 фоизга, чорвачилик — 7,4 фоизга ўсди.\nАйтиш керакки, изчил юқори ўсиш суръатлари билан бирга, ялпи ички маҳсулотнинг умумий ҳажмида қишлоқ хўжалиги маҳсулотлари улушининг камайиш тенденцияси кузатилмоқда. Масалан, 2000 йилда бу борадаги кўрсаткич 30,1 фоизни ташкил этган бўлса, 2013 йилда фақатгина 16,8 фоизни ташкил этди.\nБуни авваламбор иқтисодиётимизда амалга оширилаётган чуқур таркибий ўзгаришларнинг, мамлакатимиз бир пайтлардаги аграр республикадан босқичма-босқич равишда саноати ривожланган замонавий давлатга айланиб бораётганининг яққол тасдиғи сифатида қабул қилишимиз даркор.\nҚишлоқ хўжалигининг ўзида кенг кўламли ўзгаришлар ва сифат жиҳатдан янгиланишлар юз бермоқда.\nЮртимизда экин майдонларини оптималлаштириш ва қишлоқ хўжалиги экинларини районлаштириш борасида ҳар томонлама пухта ўйланган сиёсат олиб борилаётгани энг муҳим хом ашё ва экспортбоп маҳсулот бўлмиш пахта етиштиришнинг нисбатан барқарор ҳажмини сақлаган ҳолда, бошқа қишлоқ хўжалиги маҳсулотлари етиштиришни бир неча баробар кўпайтириш имконини берди. Энг муҳими, халқимизни озиқ-овқат маҳсулотлари билан тўлиқ таъминлашга замин туғдирди, керак бўлса, уларни чет мамлакатларга экспорт қилишга имкон бермоқда. Хусусан, ғалла етиштириш 2000 йилдагига нисбатан 2 баробар, картошка — 3,1 марта, сабзавот — 3,2 баробар, узум — 2 марта, гўшт ва сут — 2,1 карра, тухум — 3,4 баробар ошди.\nЎтган 2013 йилда миришкор деҳқон ва фермерларимизнинг фидокорона меҳнати билан мисли кўрилмаган натижаларга эришилди — 7 миллион 800 минг тонна ғалла, 8 миллион 400 минг тонна сабзавот етиштирилди. Мамлакатимизнинг улкан хирмонига 3 миллион 360 минг тоннадан ортиқ пахта хом ашёси етказиб берилди.\nФурсатдан фойдаланиб, бугун мана шу юксак минбардан туриб, ўзининг пешона тери, қадоқ қўллари билан мамлакатимиз бойлигига бойлик қўшаётган, эл-юртимиз фаровонлигини таъминлаётган барча қишлоқ меҳнатчиларига ўз номимдан, халқимиз номидан чуқур миннатдорлик ва ҳурмат-эҳтиром билдиришни ҳам қарз, ҳам фарз, деб ҳисоблайман.\nҚишлоқларимиз ҳаётида юксак натижаларга эришишда, аввало, қишлоқ хўжалиги ишлаб чиқаришини ташкил этишнинг асосий шакли сифатида фермерликни йўлга қўйганимиз ва унинг ривожи учун кенг имкониятлар очиб берганимиз ҳал қилувчи роль ўйнади.\nБугунги фермер хўжаликлари самарали фаолият юритиш учун ўз ихтиёрида ижара асосидаги етарлича экин майдонларига эга бўлган, юксак самарали замонавий техника билан таъминланган, илғор технологияларни пухта эгаллаган йирик хўжаликлардир. Мухтасар айтганда, улар қишлоқларимизнинг таянч устунидир.\nКўп тармоқли фермер хўжаликлари қишлоқ хўжалиги маҳсулотлари етиштириш билан бирга, уларни чуқур қайта ишлаш, қурилиш ишларини амалга ошириш ва қишлоқ аҳолисига хизмат кўрсатиш каби йўналишларда самарали фаолият кўрсатмоқда ва ўз истиқболини топмоқда. Бугунги кунда мамлакатимизда бундай фермер хўжаликларининг сони 18 мингдан зиёдни ташкил этмоқда.\nЮртимизда қишлоқ хўжалигини ривожлантиришнинг келажаги ҳақида гапирганда, ер ва сув ресурслари бўйича имкониятларимиз чекланганини ҳисобга олиб, бу борада ягона тўғри йўл — қишлоқ хўжалигини интенсив асосда ривожлантириш, ерларнинг мелиоратив ҳолатини тубдан яхшилаш, селекция ишларини чуқурлаштириш, юксак самарали замонавий агротехнологияларни жорий этиш ва сувдан оқилона фойдаланиш, энг муҳими — деҳқон ва фермерларнинг дарди билан яшаш, десам, ўйлайманки, барчангиз менинг фикримга қўшиласиз.\nФақат ерга меҳр, унинг унумдорлигини ошириш ва биринчи навбатда деҳқон ва фермерга доимий эътибор, уларнинг манфаати ҳақида ғамхўрлик қилиш — бу қишлоқни ва қишлоқ хўжалиги ишлаб чиқаришини ривожлантириш бўйича биз танлаган йўлдир.\n2008 йилдан бошлаб мамлакатимизда қарийб 1 миллион 500 минг гектар суғориладиган ернинг мелиоратив ҳолати яхшиланди, ер ости сувлари юқори бўлган майдонлар 415 минг гектарга ёки салкам 10 фоизга қисқарди, кучли ва ўртача шўрланган майдонлар 113 минг гектарга камайди.\nХабарингиз бор, ўтган йили 2013 — 2017 йилларда суғориладиган ерларнинг мелиоратив ҳолатини яхшилаш ва сув ресурсларидан оқилона фойдаланиш бўйича комплекс чора-тадбирлар давлат дастурини қабул қилдик. Қишлоқ ва сув хўжалиги вазирлиги, Иқтисодиёт вазирлиги, Молия вазирлиги, Суғориладиган ерларнинг мелиоратив ҳолатини яхшилаш жамғармаси, Қорақалпоғистон Республикаси Вазирлар Кенгаши, вилоятлар ҳокимликлари, барча манфаатдор идоралар, Фермерлар кенгаши ва авваламбор, фермер хўжаликларининг ўзи ушбу дастурда кўзда тутилган чора-тадбирларнинг сўзсиз бажарилишини таъминлаши даркор. Вазирлар Маҳкамаси мазкур дастур ижроси устидан тизимли назорат ўрнатсин.\nИқтисодиётимизни барқарор ривожлантиришда хизмат кўрсатиш соҳаси тобора катта роль ўйнамоқда. Биз ўтган йилнинг бошида 2013 — 2016 йилларда қишлоқ жойларда хизмат кўрсатиш ва сервис соҳасини жадал ривожлантириш юзасидан қўшимча чора-тадбирлар дастурини тасдиқладик. 2013 йилда хизмат кўрсатиш бўйича 13 мингдан ортиқ корхона, жумладан, савдо-маиший комплекслар, минибанклар ва суғурта компаниялари филиаллари ва бошқа корхоналар ташкил этилди.\n2013 йил якунларига кўра, кўрсатилган хизматлар ҳажми 13,5 фоизга, уларнинг ялпи ички маҳсулотдаги улуши эса 2000 йилдаги 37 фоиздан 53 фоизга ўсди.\nБу рақам ва кўрсаткичлар мамлакатимиз хизмат кўрсатиш соҳасини ривожлантиришда тараққий топган кўпгина давлатлар даражасига тобора яқинлашиб боряпти, деб айтишга асос беради.\nЎтган йили банк тизимини ривожлантириш ва ислоҳ этиш масаласи ҳам эътиборимиз марказида бўлди. Банкларнинг ресурс базаси кенгайиб, мустаҳкамланмоқда, улар томонидан кўрсатилаётган хизматлар сифати яхшиланмоқда. 2013 йилда иқтисодиётнинг реал секторига ажратилган кредитларнинг ялпи ҳажми 30 фоизга ошди.\nЎтган йили тижорат банкларининг жами капитали 25 фоизга, 2000 йилдагига нисбатан эса 46 баробардан зиёд кўпайди. Натижада бугунги кунда банкларимиз капиталининг етарлилик даражаси 24,3 фоизни ташкил этмоқда, бу эса банк назорати бўйича Базель қўмитаси томонидан 8 фоиз этиб белгиланган талабдан уч баробар кўпдир.\nБанк тизимининг ликвидлиги 65 фоиздан зиёд бўлиб, бу жаҳон амалиётида умумий тарзда қабул қилинган, «юқори» деб аталадиган кўрсаткичдан 2,2 баробар ортиқдир. Кредит портфели жами маблағларининг 80 фоизга яқини ички манбалар улушига тўғри келмоқда.\nАйниқса, банк хизматларидан фойдаланиш даражасини алоҳида эътироф этиш ўринлидир. Масалан, юртимизда ҳар юз минг катта ёшдаги аҳолига 49,7 та банк муассасаси тўғри келаётгани, ҳар минг киши номига 1 минг 28 та банк ҳисоб рақами очилгани халқаро нормалар бўйича «юқори» деган баҳо кўрсаткичига мос келади.\nШу ўринда мамлакатимиздаги деярли барча тижорат банклари етакчи халқаро рейтинг агентликлари томонидан бериладиган «барқарор» рейтинг даражасини олишга эришганини мамнуният билан қайд этишни истардим. Ва шу фурсатдан фойдаланиб, бугунги мураккаб бир замонда айни шу ютуқларни қўлга киритишда хизмат қилган мутасаддиларга миннатдорлик билдираман.\nБиз оддий бир ҳақиқатни доимо эсда тутишимиз даркор. Яъни сармоясиз тараққиёт йўқ, ишлаб чиқаришни ва умуман, мамлакатимизни модернизация қилиш, техник ва технологик янгилашни инвестицияларсиз тасаввур этиб бўлмайди.\n2013 йилда Инвестиция дастурини амалга ошириш доирасида мамлакатимизда 13 миллиард доллар қийматидаги капитал қўйилмалар ўзлаштирилди, бу 2012 йилдагига нисбатан 11,3 фоизга кўпдир. Ўзлаштирилган капитал қўйилмалар умумий ҳажмининг деярли ярмини, яъни 47 фоизини хусусий инвестициялар — корхоналар ва аҳолининг шахсий маблағлари ташкил этгани алоҳида эътиборга лойиқдир.\nЖалб этилаётган инвестицияларнинг асосий қисми — 70 фоиздан ортиғи, биринчи навбатда, ишлаб чиқариш объектларини қуришга йўналтирилди, энг янги замонавий ускуналар харид қилишга сарфланган инвестициялар улуши эса қарийб 40 фоизни ташкил этди.\nУмуман олганда, мамлакатимиз иқтисодиётига инвестиция киритиш ҳажми ялпи ички маҳсулотга нисбатан 23 фоиздан иборат бўлди.\nЎзлаштирилган умумий капитал қўйилмалар ҳажмининг 3 миллиард доллардан ортиғини хорижий инвестициялар ташкил этди. Шунинг 72 фоиздан зиёди ёки 2 миллиард 200 миллион доллари тўғридан-тўғри хорижий инвестициялардир.\nЎйлайманки, ҳаммамиз яхши англаб олганмиз: агар ўзимиз ҳаракат қилмасак, четдан сармоя ва инвестицияларнинг мамлакатимизга, ўлкамизга кириб келиши учун қулай шароит ва имтиёзлар ташкил этмасак, керак бўлса, айни шу йўналишда астойдил, бутун вужудимиз билан ишламасак, бундай рақамларни тушимизда ҳам кўрмасдик. Бу — аниқ гап.\nМамлакатимизда Тикланиш ва тараққиёт жамғармасининг ташкил этилгани чет эл инвестицияларини жалб этишда кўп жиҳатдан муҳим аҳамият касб этмоқда, десак, ҳеч қандай муболаға бўлмайди. Жамғарманинг асосий вазифаси иқтисодиётнинг етакчи тармоқлари ва йўл-коммуникация соҳасидаги стратегик муҳим инвестиция лойиҳаларини хорижий шериклар билан ҳамкорликда молиялашда фаол иштирок этишдан иборат экани, ўйлайманки, сизларга яхши маълум.\nЖамғарма фаолият бошлаганидан буён ўтган қисқа вақт мобайнида 15 миллиард доллардан зиёд миқдордаги активларга эга бўлган қудратли молия институтига айланди.\nЖамғарма ўз маблағлари билан умумий қиймати 29 миллиард доллардан зиёд 86 та стратегик аҳамиятга молик инвестиция лойиҳасини ҳамкорликда молиялаштиришда иштирок этмоқда. Фақат 2013 йилнинг ўзида Жамғарма маблағлари иштирокида қиймати 780 миллион доллардан ортиқ бўлган 33 та ўта муҳим лойиҳа амалга оширилди.\n2013 йилда Инвестиция дастури доирасида молиялашнинг барча манбалари ҳисобидан умумий қиймати қарийб 2 миллиард 700 миллион доллардан иборат бўлган 150 та ишлаб чиқариш йўналишидаги лойиҳани амалга ошириш ишлари ниҳоясига етказилди. Булар қаторида Тошкент иссиқлик электр марказида когенерацион газ турбинали технологияни жорий этиш; Жанубий Ўртабулоқ — Муборак газни қайта ишлаш заводи газ қувурини ва компрессор станциясини барпо этиш орқали Сомонтепа ва Жанубий Ўртабулоқ конларини тўлиқ жиҳозлаш; «Ангрен» конини модернизация қилиш орқали Янги Ангрен иссиқлик электр станциясининг 1-5-энергия блокларини йил давомида кўмир билан ишлашга ўтказиш; «Ангрен» махсус индустриал зонаси ҳудудида «Оҳангарон» подстанциясини реконструкция қилиш, «Бекобод цемент» очиқ акциядорлик жамиятида янги линия қуриш ҳисобидан фаолият кўрсатаётган цемент ишлаб чиқариш жараёнини модернизация қилиш, «Қуюв-механика заводи» шўъба корхонасида металл қуйишни реконструкция қилиш ва бошқа йирик лойиҳалар борлигини алоҳида қайд этиш лозим.\nШу билан бирга, Тошкент ва Наманган вилоятларида замонавий тўқимачилик комплекслари, Жиззах ва Хоразм вилоятларида йигирув ва тўқув, Самарқанд вилоятида спорт пойабзаллари ишлаб чиқариш корхоналари ташкил этилди. Озиқ-овқат саноати бўйича 21 та корхонада ишлаб чиқариш модернизация қилинди ва техник қайта жиҳозланди.\nМаълумки, биз мамлакатимиздаги ишлаб чиқариш корхоналарини модернизация қилиш ва янгилаш, замонавий инновацияларга асосланган ва юксак самарали технологияларни жорий этиш бўйича ўз олдимизга катта мақсадлар қўйганмиз. Уларни амалга оширишда керакли имтиёзларга эга бўлган махсус индустриал зоналарни ташкил этиш йўлида охирги йилларда биз кўпгина тажрибаларга эга бўлмоқдамиз.\nБунинг амалий тасдиғини «Навоий» ва «Ангрен» махсус индустриал зоналари фаолияти мисолида кўриш мумкин.\n«Навоий» эркин индустриал-иқтисодий зонаси ташкил этилганидан буён унинг ҳудудида умумий қиймати 100 миллион доллардан зиёд бўлган 19 та инвестиция лойиҳаси бўйича ишлаб чиқариш корхоналари ишга туширилди. Жумладан, юксак технологиялар асосида модем ва телевизорлар учун приставкалар, электр энергияни электрон ҳисоблагичлар, юқори кучланишга чидамли кабеллар, иссиқлик ва сув иситиш қозонлари, мобиль ва стационар телефон аппаратлари, тайёр дори воситалари ва бошқа турдаги маҳсулотлар ишлаб чиқариш йўлга қўйилди.\n2013 йилда махсус зонадаги корхоналар томонидан қиймати 100 миллиард сўмдан зиёд маҳсулот ишлаб чиқарилди ва бу борадаги ўсиш суръати 2012 йилдагига нисбатан 25,8 фоизни ташкил этди.\n«Ангрен» махсус индустриал зонаси ҳудудида қисқа муддатда умумий қиймати қарийб 44 миллион доллар бўлган 5 та лойиҳа асосида энергияни тежайдиган диодли ёруғлик лампалар, турли катталикдаги мис қувурлар, кўмир брикетлари каби юксак технологиялар асосидаги маҳсулотлар ишлаб чиқариш йўлга қўйилди. Шунингдек, шакар ишлаб чиқариш бўйича янги завод ва бошқа корхоналар ташкил этилди.\nАйни шу йўналишда тўпланган тажрибани ҳисобга олиб, ўтган йилнинг март ойида Жиззах вилоятида «Жиззах» махсус индустриал зонаси ташкил этилгани сизларга яхши маълум. Сирдарё вилоятида бу зонанинг филиали фаолият кўрсатиши кўзда тутилган.\nБугунги кунда «Жиззах» махсус индустриал зонаси ҳудудида транспорт, ишлаб чиқариш ва муҳандислик-коммуникация инфратузилмасини жадал ривожлантириш бўйича фаол ишлар олиб борилмоқда.\nЎтган йилнинг ўзида мазкур зона ҳудудида Хитой компаниялари иштирокида 100 минг дона мобиль телефон ишлаб чиқариш, шунингдек, чорва маҳсулотларини қайта ишлаш ва озуқа тайёрлаш бўйича умумий қиймати қарийб 6 миллион доллар бўлган дастлабки 3 та лойиҳа амалга оширилди.\n2013 йилда йўл-транспорт ва муҳандислик-коммуникация инфратузилмаларини қуриш ва реконструкция қилиш ишлари юқори суръатлар билан олиб борилди.\nЎзбекистон Миллий автомагистрали таркибига кирадиган автомобиль йўлларини қуриш ва реконструкция қилиш ишлари изчил давом эттирилди. Масалан, умумий фойдаланишдаги 530 километрлик автомобиль йўли қурилиб, реконструкция қилинди. Тўрт қаторли «ўузор — Бухоро — Нукус — Бейнов» автомобиль йўлининг 141 километрлик тармоғини цемент-бетон билан қоплаш, тўрт қаторли «Тошкент — Ўш» автомобиль йўлининг Қамчиқ довони орқали ўтадиган 18 километрлик қисмида асфальт-бетон ётқизиш ишлари амалга оширилди, ана шу йўлнинг Қўқон шаҳрини айланиб ўтадиган 15 километрлик тармоғи, шунингдек, Тошкент айланма йўлининг янги йўналиши барпо этилди ҳамда Бухоро шаҳридаги ҳалқа йўлда йўлўтказгич қурилиши якунига етказилди.\nМазкур лойиҳаларни амалга ошириш учун ўтган йили Республика йўл жамғармаси ва халқаро молия институтларининг 565 миллион доллар қийматидаги маблағлари жалб этилди.\n2013 йилда темир йўл транспорт коммуникацияларини янада ривожлантириш бўйича ишлар жадал олиб борилди. Йил давомида ушбу мақсадлар учун 477 миллион доллар қийматидаги капитал қўйилмалар йўналтирилди. Бу, ўз навбатида, 240 километрлик темир йўл тармоқларини модернизация қилиш, ўз кучимиз билан 550 та юк ва 30 та йўловчи ташийдиган вагон ишлаб чиқариш имконини берди.\nЎтган йили мамлакатимиз жанубий вилоятларининг иқтисодий салоҳиятини янада оширишда катта аҳамият касб этадиган «Мароқанд — Қарши» ва «Қарши — Термиз» темир йўл участкаларини электрлаштириш ишлари фаол олиб борилди.\n2013 йилда хитойлик шерикларимиз билан ҳамкорликда транспорт коммуникацияси соҳасида мамлакатимиз учун улкан стратегик аҳамиятга эга бўладиган яна бир йирик лойиҳани амалга оширишни бошладик. Бу ўринда сўз «Ангрен — Поп» йўналишида электрлаштирилган янги темир йўлни ва 19 километрлик темир йўл тоннелини қуришни кўзда тутадиган лойиҳа ҳақида бормоқда.\nБу тоннель Ўзбекистоннинг марказий қисмини Фарғона водийси вилоятлари билан ишончли боғлаш, мамлакатимиз ҳудудида ягона темир йўл транспорт тизимини шакллантириш бўйича ишларни якунига етказишда муҳим аҳамиятга эга. Шу билан бирга, у Европа қитъасини Осиё билан боғлайдиган трансмиллий транспорт йўлагининг муҳим бўғини бўлиб хизмат қилади.\nЎтган йили иқтисодиётнинг барча тармоқларига ва кундалик ҳаётимизга ахборот-коммуникация технологияларини кенг жорий этиш масаласига ўта муҳим эътибор қаратилди. Хусусан, «Шаҳарлараро коммутация марказларини янги авлод тармоқ технологиялари асосида модернизация қилиш ва кенгайтириш» (NGN), «FTTx технологияси бўйича кенг қамровли форматда фойдаланиш имконини берадиган оптик тармоқларни ривожлантириш», «Ўзбекистон Республикаси минтақаларида EVDO технологияларини жорий этиш орқали CDMA-450 мобиль тармоғини ривожлантириш» каби ва бошқа йирик инвестиция лойиҳаларини амалга ошириш эътиборимиз марказида бўлди.\nУшбу лойиҳаларнинг самарали ниҳоясига етказилиши дунёнинг замонавий алоқа ва ахборот воситалари юқори даражада ривожланган мамлакатлари қаторига қўшилиш, ишбилармонлик соҳасидаги алоқаларни кенгайтириш бўйича қўшимча имкониятлар яратади.\nМамлакатимиз аҳолисининг 45 фоиздан зиёдини рақамли телевидение билан қамраб олишни кўзда тутадиган 5 та рақамли телевизион узатгични Жиззах, Тошкент, Фарғона ва Хоразм вилоятларида ўрнатиш ишлари амалга оширилмоқда.\nМаълумот узатиш, статистика, молия ва солиқ ҳисоботларининг электрон шакли ва тармоқлари ҳаётимизга изчил ва тизимли асосда жорий этилмоқда. Бугунги кунда тадбиркорлик субъектларининг 89 фоиздан ортиғи солиқ ҳисоботларини, қарийб 86 фоизи статистик ҳисоботларни электрон шаклда топширмоқда.\n2011 йилда биржада савдо иштирокчиларининг юқори даражадаги рақобатини ва тенг иштирокини таъминлайдиган, электрон савдо шаклида амалга ошириладиган замонавий давлат харидлари тизими жорий этилгани ҳар томонлама эътиборга ва қўллаб-қувватлашга лойиқдир.\n2013 йилда электрон савдолардаги давлат харидлари ҳажми 417 миллиард сўмни ташкил этди ва савдо якунлари бўйича 83 миллиард сўмлик бюджет маблағлари тежаб қолинди. Бунда давлат харидлари доирасида сотувга қўйилган товар ва хизматларнинг 83 фоиздан зиёди кичик бизнес субъектлари томонидан амалга оширилганини алоҳида қайд этиш керак.\nБундан ташқари, товар ва хизматлар учун тўловларни, банкдаги ҳисоб рақамлари ва пластик карточкалардан фойдаланган ҳолда, интернет тармоғи ва мобиль телефон орқали, аҳолидан қўшимча воситачилик ҳақини олмасдан амалга ошириш тизими жорий этилди.\nАйни вақтда буларнинг барчаси замонавий ахборот-коммуникация технологияларини татбиқ этиш бўйича келгуси йилларда амалга оширишимиз зарур бўлган кенг кўламли чора-тадбирлар тизимидаги дастлабки қадамлар бўлиб, бу ишларни изчил давом эттиришимиз лозим.\nЎтган йили аҳолининг ижтимоий фаровонлигини таъминлаш ва социал соҳани ривожлантириш масалалари фаолиятимизда ҳал қилувчи ўрин эгаллади.\nЯнги иш ўринлари ташкил этиш, бандликни таъминлаш ва аҳоли даромадларини ошириш масалалари доимо эътиборимиз марказида бўлиб қолмоқда.\nИш ўринларини ташкил этиш ва аҳоли бандлигини таъминлаш бўйича минтақавий дастурларнинг амалга оширилиши натижасида 2013 йилда қарийб 970 минг киши иш билан таъминланди. Бу иш ўринларининг 60,3 фоиздан ортиғи қишлоқ жойларда яратилди. Бу борада кичик корхоналар, микрофирмалар ва якка тартибдаги тадбиркорликни ривожлантириш эвазига 480 мингдан ортиқ, касаначиликни кенгайтириш ҳисобидан эса 210 мингдан зиёд иш ўрни ташкил этилди.\nЎтган йили биз учун энг устувор вазифа бўлмиш касб-ҳунар коллежларининг 500 минг нафардан ортиқ битирувчиси иш билан таъминланди ва айтиш жоизки, бунинг аҳамиятини баҳолашнинг ўзи қийин. Ўз хусусий ишини очиб, бизнес билан шуғулланишга қарор қилган коллеж битирувчиларига 140 миллиард сўмдан зиёд имтиёзли микрокредитлар ажратилди.\nМамлакатимизда ижтимоий соҳани ислоҳ этиш борасида амалга оширилаётган чора-тадбирлар тизимида қишлоқ аҳоли пунктларининг қиёфасини тубдан ўзгартириш, намунавий лойиҳалар асосида янги уй-жойлар қуриш, қишлоқда моҳият эътибори билан янги инфратузилмани шакллантириш ҳисобидан қишлоқ аҳлининг ҳаётини янада яхшилашга алоҳида эътибор қаратмоқдамиз.\n2009 йилдан бошлаб мамлакатимизнинг 159 та қишлоқ туманида намунавий лойиҳалар асосида 900 дан ортиқ янги уй-жой массивлари барпо этилди, умумий майдони 4 миллион 500 минг квадрат метр бўлган 33 минг 500 дан зиёд якка тартибдаги уй-жой фойдаланишга топширилди. 732 километр асфальт қилинган автомобиль йўллари, мингдан ортиқ ижтимоий ва бозор инфратузилмаси объектлари барпо этилди.\n2013 йилда қишлоқ жойлардаги 353 та массивда умумий майдони 1 миллион 500 минг квадрат метр бўлган 10 мингта шинам уй-жойлар барпо этилди, бу кўрсаткич 2012 йилдагига нисбатан 17 фоизга кўпдир. Ушбу мақсадлар учун қарийб 650 миллион доллар қийматидаги маблағ йўналтирилди. Бунинг 106 миллион доллари Осиё тараққиёт банкининг кредит маблағларидир.\nҚишлоқларимизни обод қилиш, қишлоқ аҳолисининг тураржой шароитларини яхшилаш бўйича бизнинг бундай тажрибамиз халқаро ҳамжамиятда катта қизиқиш уйғотмоқда.\nЎтган йил апрель ойида Тошкент шаҳрида замонавий уй-жой қурилиши мавзусида ўтказилган халқаро конференцияда Бирлашган Миллатлар Ташкилоти, Халқаро валюта жамғармаси, Жаҳон банки, Осиё тараққиёт банки, Ислом тараққиёт банки, Жануби-Шарқий Осиё мамлакатлари уюшмаси (АСЕАН), ЮНЕСКО ва бошқа нуфузли халқаро ташкилотлар раҳбарлари ва вакиллари, дунёнинг 60 дан зиёд мамлакатидан 300 дан ортиқ олим, мутахассис ва экспертлар иштирок этгани бунинг ёрқин исботидир.\n2013 йилда таълим-тарбия соҳасида ислоҳотларни янада чуқурлаштириш, таълим стандартлари ва дастурларини такомиллаштириш, мактаблар, лицей ва коллежлар, олий ўқув юртларининг моддий-техник базасини янада мустаҳкамлаш масалаларига катта эътибор берилди.\nЎтган йили 28 та янги касб-ҳунар коллежи қурилди, 381 та умумтаълим мактаби, олий ўқув юртлари тизимидаги 45 та объект, 131 та касб-ҳунар коллежи ва лицейлар реконструкция қилинди ва капитал таъмирланди. Шунингдек, 55 та болалар мусиқа ва санъат мактаби, 112 та болалар спорти объекти ва 4 та сузиш ҳавзаси фойдаланишга топширилиб, уларнинг барчаси зарур ускуна ва инвентарлар билан жиҳозланди.\n2013 йилда таълим-тарбия тизимини ислоҳ этиш борасида амалга оширилган кенг кўламли чора-тадбирлар ҳақида сўз борар экан, ўсиб келаётган ёш авлоднинг хорижий тилларни ўзлаштириш даражасини оширишга қаратилган ишларни алоҳида қайд этмоқчиман. Жаҳонда интеграция жараёнлари кучайиб, кундалик ҳаётга компьютер технологиялари ва интернет кенг жорий этилаётган бугунги шароитда чет тилларни пухта билмасдан ва эгалламасдан туриб келажакни қуриб бўлмаслигини барчамиз яхши англаб олмоқдамиз.\nШуларни инобатга олиб, биз ўтган ўқув йилидан бошлаб умумтаълим мактабларининг биринчи синфидан чет тилларни ўргатишнинг узлуксиз тизимини жорий этдик.\nБарча умумтаълим муассасаларида чет тилларни ўргатиш бўйича 17 мингдан ортиқ ўқув хоналари ташкил этилди. 1-синф ўқувчилари учун чет тиллар бўйича мультимедиа варианти илова қилинган, 538 мингдан зиёд рангли дарслик чоп этилди. 2 минг нафарга яқин чет тили ўқитувчиси тайёрланди ва уларнинг умумий сони 26 минг кишига етди.\nМамлакатимизнинг барча минтақаларида чет тилларни бир хил шароитда ўқитиш, қишлоқ жойларга юқори малакали инглиз тили ўқитувчиларини жалб этиш мақсадида, тариф ставкаларига 30 фоиз қўшимча ҳақ белгиланган ҳолда, уларни моддий рағбатлантириш тизими жорий этилди. Телевидениеда чет тилларни ўргатиш бўйича қизиқарли ўйинлар дастурига эга бўлган махсус болалар маърифий каналлари ташкил қилинди.\n2013 йилда тиббиёт-санитария соҳасида биринчи ёрдам кўрсатиш оилавий тиббиёт принципи асосида ишлаш шаклига ўтказилди. Бу эса юртимизда соғлиқни сақлаш соҳасини ислоҳ этишни янада чуқурлаштириш бўйича жорий этилаётган чора-тадбирлар тизимида муҳим қадам бўлди. Бундай ўзгариш қишлоқ жойларда, айниқса, чекка туманларда яшаётган 14 миллион 600 минг нафар аҳолига малакали тиббий ёрдамдан фойдаланиш имконини берди.\nТуғиш ёшидаги аёллар, шунингдек, болалар ва ўсмирларни тиббий кўрикдан ўтказиш тўлиқ таъминланди. 2011 — 2013 йилларда 535 минг нафар ҳомиладор аёл ирсий ва туғма касалликлар бўйича текширувдан ўтказилди.\nБу 2013 йилда қарийб 2,7 минг боланинг туғма хасталиклар ва ривожланишдаги нуқсонлар билан туғилишининг олдини олиш имконини берди. Мухтасар айтганда, «Она ва бола скрининги» дастурининг ҳаётга татбиқ этилиши натижасида ривожланишда нуқсони бор болаларнинг туғилиши 2000 йилдагига нисбатан 1,8 марта камайди.\nАҳолининг овқатланишини яхшилаш, ун ва тузни зарур микроэлементлар билан тўйинтириш, оналар ва болаларни витаминга бой дори-дармонлар билан таъминлаш бўйича амалга оширилган чора-тадбирлар туфайли бугунги кунда болаларимизнинг 92 фоизи ривожланиш кўрсаткичлари бўйича Жаҳон соғлиқни сақлаш ташкилоти стандартларига мос келади ва ҳеч шубҳасиз, бу биз эришган катта ютуқлардан биридир.\nФақатгина 2013 йилнинг ўзида соғлиқни сақлаш соҳасига йўналтирилган инвестициялар ҳажми 2010 йилдагига нисбатан 3,8 баробар ошди. Бунинг натижасида 295 та тиббиёт объекти реконструкция қилиниб, фойдаланишга топширилди. Республика ихтисослаштирилган тиббиёт марказларини жиҳозлаш даражаси 1,8 баробар ортди ва 91,7 фоизга етди, жумладан, юқори технологияларга асосланган ускуналар билан жиҳозлаш даражаси 82,6 фоизни ташкил этмоқда.\nШу билан бирга, ҳозирги вақтда қишлоқ врачлик пунктларининг фаолияти, айниқса, касалликларни эрта аниқлаш ва уларнинг олдини олиш бўйича замонавий талабларга тўла жавоб бермаслигини қайд этиш даркор. Қишлоқ врачлик пунктларини ялпи текшириш натижалари буни яна бир бор кўрсатди.\nСоғлиқни сақлаш вазирлиги Молия вазирлиги билан ҳамкорликда қисқа муддатда қишлоқ врачлик пунктлари фаолиятида зарур тартиб ўрнатиш, тажриба тариқасида бир қатор туманларда патронаж ҳамшираларининг фаолият самарадорлигини кучайтириш бўйича тегишли рағбатлантириш чора-тадбирларини амалга ошириши зарур.\nЎтган давр мобайнида мамлакатимизда амалга ошираётган ижтимоий сиёсатимизнинг аҳолимизнинг ҳаёт даражаси ва сифатини юксалтиришдаги таъсири ва натижалари ҳақида алоҳида тўхталиб ўтишни зарур, деб биламан.\n2013 йилда халқимизнинг реал даромадлари 16 фоизга ошди, ўртача ойлик иш ҳақи, пенсия, ижтимоий нафақа ва стипендиялар 20,8 фоизга кўпайди.\nҲозирги вақтда Ўзбекистонда пенсияларнинг ўртача миқдори ўртача иш ҳақига нисбатан 37,5 фоизни ташкил этмоқда. Бу кўрсаткич Россияда 25,7 фоиздан, Марказий Осиё мамлакатларида эса 23-28 фоиздан иборатдир. Жорий 2014 йилда мамлакатимизда бу кўрсаткични 41 фоизга етказиш кўзда тутилмоқда.\nОилалар даромадлари таркиби ўзгармоқда — тадбиркорликдан олинаётган даромадлар аҳоли ялпи даромадларининг ярмидан зиёдини ташкил этмоқда. Ҳолбуки, Мустақил Давлатлар Ҳамдўстлиги мамлакатларида бу кўрсаткич ўртача 20-25 фоиздан ошмайди.\nЭнг муҳим жиҳати шундаки, Ўзбекистонда энг паст ва энг юқори даромад оладиган аҳоли гуруҳлари ўртасидаги тафовут даражаси сўнгги йилларда 8 баробарга тўғри келмоқда. Кўпгина, шу жумладан, қўшни давлатларда бу рақам мамлакатимиздаги кўрсаткичдан бир неча баробар юқори экани, яъни ўта камбағал ва ночор аҳоли гуруҳлари ва ўта бойлар гуруҳи орасидаги тафовут ошиб бораётганини таъкидлаш лозим.\n2013 йилда 2000 йилдагига нисбатан аҳолимизнинг истеъмол харажатлари 9,5 баробар ошганининг ўзи кўп нарсадан далолат беради.\nСўнгги йилларда жон бошига тўғри келадиган энг муҳим озиқ-овқат товарлари бўйича истеъмол ҳажми муттасил ўсиб бормоқда, айни вақтда ноозиқ-овқат маҳсулотларни харид қилиш ва хизматлар учун тўланадиган сарф-харажатлар миқдори ҳам сезиларли равишда кўпаймоқда. Мисол учун, мустақиллик йилларида гўшт истеъмоли — 1,4 марта, сут — 1,3 баробар, сабзавот ва полиз маҳсулотлари — 2,6 марта, картошка — 2 баробар, мевалар истеъмоли — 6,4 карра ошди.\nЮртимиздаги оилаларни узоқ муддат фойдаланишга мўлжалланган товарлар билан таъминлаш борасидаги аҳвол ҳам тубдан ўзгарди. Хонадонларни холодильник, кондиционер, шахсий компьютер, телевизор, мобиль телефон ва бошқа замонавий маиший техника воситалари билан таъминлаш даражаси ошмоқда.\nАйниқса, сўнгги йилларда аҳолининг ўзимизда ишлаб чиқарилган енгил автомобиллар билан таъминланиш даражаси ўсгани эътиборлидир. Агар 2000 йилда ҳар 100 та оилага ўртача 20 та енгил автомобиль тўғри келган бўлса, бугунги кунда бу рақам 41,4 тага етди.\nТадқиқотлар натижаси шуни кўрсатмоқдаки, мамлакатимиздаги оилаларнинг 11 фоиздан ортиғи иккитадан енгил автомобилга эга. Бу кўрсаткичларнинг барчаси, аввало, нимадан далолат беради?\nБу кўрсаткичлар, энг аввало, бизнинг ўз олдимизга қўйган юксак мақсад — дунёдаги ривожланган демократик давлатлар қаторига кириш йўлидан изчил ва босқичма-босқич илгарилаб бораётганимизнинг исботи бўлиб, ана шу мамлакатлар эришган марраларга биз ҳам албатта етамиз, деган ишончни туғдиради.\nИқтисодиётимизнинг 2014 йилга мўлжалланган асосий вазифа ва устувор йўналишлари, аввало, бу соҳанинг юқори суръатлар билан ўсиб боришини таъминлаш, бунинг учун мавжуд барча резерв ва имкониятларни сафарбар этиш борасида қабул қилинган стратегияни давом эттиришга қаратилган.\nЯлпи ички маҳсулот ҳажмини 8,1 фоизга, саноатни 8,3 фоизга, қишлоқ хўжалигини 6 фоизга, чакана савдо айланмасини 13,9 фоизга кўпайтириш, бозор хизматларини 16,2 фоизга оширган ҳолда, унинг ялпи ички маҳсулотдаги улушини 55 фоизга етказиш кўзда тутилмоқда.\nСолиқ юкини янада камайтириш, жумладан, юридик шахслар учун фойда солиғи ставкасини 9 фоиздан 8 фоизга, жисмоний шахслар учун энг кам солиқ ҳажмини 8 фоиздан 7,5 фоизга тушириш иқтисодиётимиз ривожида албатта муҳим аҳамият касб этади.\nБундай солиқ енгилликлари 130 миллиард сўмдан ортиқ маблағни тежаш ва уни корхоналар ихтиёрида қолдириб, уларнинг ўз айланма маблағларини кўпайтириш, ишлаб чиқаришни модернизация қилиш ва технологик янгилаш, шунингдек, аҳоли даромадларини 90 миллиард сўмдан кўпроқ ошириш имконини беради.\n2014 йилнинг 1 январидан бошлаб Марказий банкнинг қайта молиялаш ставкаси 12 фоиздан 10 фоизга туширилди.\nҲеч муболағасиз айтиш мумкинки, 2014 йил саноат соҳасида юксак технологияларга асосланган ва замонавий муҳим объектлар ва қувватларни ишга тушириш, инвестицияларни ошириш ва такомиллаштириш йили бўлади.\nМолиялашнинг барча манбалари бўйича капитал қўйилмаларнинг умумий ҳажми 14 миллиард 300 миллион долларни ташкил этади ва бу кўрсаткичнинг ўтган йилдагига нисбатан 10,1 фоизга ўсиши таъминланади, асосий капиталга киритиладиган инвестициялар ҳажми ялпи ички маҳсулотга нисбатан 2013 йилги 23 фоиз даражасида сақлаб қолинади.\nБарча инвестицияларнинг 73 фоиздан ортиғи ишлаб чиқариш объектларини барпо этишга, капитал қўйилмаларнинг қарийб 40 фоизи машина ва ускуналар сотиб олишга йўналтирилади.\nЖорий йилда 3 миллиард 900 миллион доллардан зиёд хорижий инвестиция ва кредитларни ўзлаштириш, уларнинг ҳажми ўтган йилдагига нисбатан 29 фоизга ўсишини таъминлаш мўлжалланмоқда.\nХорижий инвестицияларнинг умумий ҳажмида тўғридан-тўғри инвестициялар қарийб 69 фоизни ташкил этиши ва уларнинг ҳажми 2014 йилда 22,4 фоизга ортиши алоҳида эътиборга лойиқ.\nБу йил умумий қиймати 4 миллиард 400 миллион доллар бўлган 150 дан ортиқ йирик ишлаб чиқариш объектларини ишга тушириш кўзда тутилган.\nШулар қаторида «Деҳқонобод калийли ўғитлар заводининг ишлаб чиқариш қувватини 200 минг тоннадан 600 минг тоннага ошириш», «Хоразм вилоятида «Дамас» русумидаги енгил автомобиллар ишлаб чиқаришни ташкил этиш», «Жиззах вилоятида 760 минг тонна портландцемент ёки 350 минг тонна оқ цемент ишлаб чиқаришни йўлга қўйиш», «Ўзбекистон — Хитой газ қувурининг учинчи тармоғини қуришни ниҳоясига етказиш», «Шўртан ва Алан конларини ободонлаштириш ва компрессор станциясини барпо этиш» бўйича ва бошқа муҳим лойиҳаларни ниҳоясига етказиш мўлжалланмоқда.\nСурғил кони базасида Устюрт газ-кимё комплексини қуриш, Шўртан газ-кимё комплексида ишлаб чиқарилаётган тозаланган метан негизида синтетик суюқ ёқилғи ишлаб чиқаришни йўлга қўйиш бўйича қурилиш ишлари давом эттирилади.\nЭлектр энергетикаси соҳасида Толлимаржон иссиқлик электр станциясида қуввати 450 мегаватт бўлган 2 та буғ-газ қурилмасини барпо этиш йўли билан кенгайтириш ишлари олиб борилади. Тошкент иссиқлик электр станциясида қуввати 370 мегаватт бўлган буғ-газ қурилмаси ишга туширилади. Навоий иссиқлик электр станциясида қуввати 450 мегаватт бўлган иккинчи буғ-газ қурилмасини барпо этиш орқали кенгайтириш ишлари бажарилади.\nКимё саноатида Қўнғирот сода заводининг иккинчи навбати қурилади ва шунингдек, «Навоийазот» очиқ акциядорлик жамиятида метанол, аммиак ва карбамид ишлаб чиқаришни йўлга қўйиш ва бошқа лойиҳалар амалга оширилади.\n2014 йилга мўлжалланган кенг кўламли дастурий мақсад ва вазифалар ислоҳотларимизни янада чуқурлаштириш, мамлакатимизнинг иқтисодий ривожланиши йўлида ғов бўлиб турган муаммоларни ечиш учун бор куч ва имкониятларимизни сафарбар этишни талаб қилиши ҳақида бугун гапириб ўтиришнинг зарурати йўқ, деб ўйлайман.\nБу ўринда сўз, биринчи навбатда, мамлакатимизда том маънодаги рақобат муҳитини шакллантириш ҳақида бормоқда. Маълумки, бундай муҳит ишлаб чиқаришни техник ва технологик янгилаш ва модернизация қилиш, жаҳон бозорларига чиқиш йўлида ҳал қилувчи омил бўлиб хизмат қилади.\nБугун шуни тан олишимиз керакки, бу йўналишда амалга оширилаётган дастурий чора-тадбирлар замонавий талабларга ҳали-бери тўлиқ жавоб бермайди.\nБиз ҳанузгача эскича фикрлаш қолипидан чиқа олмаяпмиз, ўз умрини ўтаб бўлган, эски ва яроқсиз планли-тақсимот тизими қолдиқлари, афсуски, бутунлай барҳам топгани йўқ. Кескин рақобат шароитида солиқ имтиёзлари ва протекционистик чоралар ҳисобидан яшаш мумкин, деган нотўғри қараш миямизга чуқур ўрнашиб қолган.\nБундай чоралар, аввало, корхоналар манфаатига зарар етказиб, уларнинг даромадини камайтириш билан бирга, давлат бюджетига сезиларли равишда зиён етказиши ҳақида ўйлаб ҳам кўрмаймиз. Энг муҳими, ҳар қандай имтиёз ва преференциянинг умри узоқ эмаслигини эсимиздан чиқармаслигимиз зарур.\nФақат шундай имтиёз ва преференцияларга таяниб қолган корхоналар очиқ иқтисодиёт шароитида хорижий компаниялар билан нафақат ташқи, балки ички бозорда ҳам рақобатлаша олмайди.\nЎйлайманки, бу масала бўйича тушунтириш ва изоҳ бериб ўтиришнинг даври ўтди, эскича бошқариш қолиплари ва усулларидан қутула олмаётган раҳбарлардан қатъий воз кечадиган вақт келди. Бугун ҳаётнинг ўзи корхона ва бирлашмаларни бошқаришда замонавий фикрлайдиган, пухта тайёргарликка эга бўлган менежерларга таянишни талаб этмоқда.\nҲеч кимга сир эмаски, ишлаб чиқариш харажатларининг юқори экани, тайёрланаётган маҳсулотларнинг материал ва энергияни кўп талаб қилиши ва аввало, иқтисодиёт реал сектори тармоқларининг технологик жиҳатдан қолоқлиги бугунги кунда рақобатдошликни оширишда жиддий тўсиқ бўлмоқда.\nЮртимиздаги 500 дан ортиқ реал сектор корхонасида ишлатилаётган 160 мингдан зиёд ускуна бўйича ўтказилган техник аудит натижалари шуни кўрсатмоқдаки, ана шу ускуналарнинг 30 фоиздан ортиғи эскириб кетган. Жумладан, электр техника саноатида ускуналарнинг 44 фоизи, машинасозлик тармоғида 37 фоизи, кимё саноатида 21 фоизи, қурилиш материаллари ишлаб чиқаришда 20 фоизи, озиқ-овқат саноатида 19 фоизи, енгил саноатда 8 фоизи эскирган.\n2009 — 2013 йилларда самарасиз ишлаётган 172 та корхона тижорат банклари балансига ўтказилди. Уларнинг 112 тасида ишлаб чиқариш фаолияти тикланди ва янги мулкдорларга сотилди. Банклар балансида қолган корхоналарнинг 43 тасида эса ишлаб чиқариш фаолияти тикланди, яна 17 та корхонада бу борада иш олиб борилмоқда.\nАна шу корхоналарда модернизация ва ишлаб чиқариш фаолиятини тиклаш жараёнларини амалга ошириш учун 316 миллиард сўм ҳажмидаги инвестиция киритилди ва бунинг натижасида 9 мингдан зиёд янги иш ўрни яратилди.\nШу билан бирга, бугунги кунда 140 дан ортиқ корхона зарар кўриб ишламоқда. Уларнинг 67 таси йирик корхоналар бўлиб, 10 таси саноат соҳасига, жумладан, қишлоқ хўжалиги машинасозлиги, кимё, электр техника ва фармацевтика саноати тармоқларига тегишлидир. Масалан, Тошкент трактор заводи, «Агрегат заводи», «Чирчиққишлоқмаш», «Ўзпахтамаш» очиқ акциядорлик жамиятлари оғир молиявий аҳволга тушиб қолган.\n«Самарқанд кимё заводи», «Жиззах пластмасса» очиқ акциядорлик жамиятлари каби йирик кимё саноати корхоналари, шунингдек, мамлакатимизда турли ёритиш воситаларига эҳтиёж катта эканига қарамасдан, Тошкент шаҳридаги «Оникс» очиқ акциядорлик жамиятида ҳам аҳвол қониқарли эмас.\nКоммунал соҳада 26 та зарар кўриб ишлаётган корхона, шу билан бирга, йўл қурилиши соҳасида 13 та иқтисодий ночор корхона мавжуд экани ҳам ташвиш уйғотади.\nВазирлар Маҳкамаси Иқтисодиёт вазирлиги, Молия вазирлиги, манфаатдор тузилмаларни жалб этган ҳолда, 3 ойлик муддатда юқорида кўрсатиб ўтилган корхоналар бўйича уларни молиявий инқироздан ва банкротликдан чиқариш бўйича «йўл харитаси» деб аталадиган дастурларни ишлаб чиқсин ва тасдиқласин.\nБундай чора-тадбирларни қўллаш фойдасиз бўлган корхоналарни эса ноль қиймати бўйича хусусий жисмоний шахсларга сотиш масаласи кўриб чиқилсин.\nБугунги кунда хусусий мулк шаклидаги корхона давлат мулки бўлган корхонадан кўра анча самарали ишлашини исботлаб ўтиришнинг зарурати бўлмаса керак.\nТан олиш керакки, бу ҳақда гапирганда, баъзан хусусий мулк тушунчасини нодавлат мулкка асосланган корхоналар тушунчаси билан чалкаштирамиз. Мазкур таърифларга қатъий аниқлик киритиш ва энг муҳими, қонунларимизга мувофиқ равишда иқтисодиётда хусусий мулкнинг устуворлигини амалда таъминлаш, уни қўллаб-қувватлаш ва дахлсизлигини кафолатлаш даркор.\nИшбилармонлик — бизнес юритиш учун амалий қулай шароит туғдириб бериш, кичик бизнес ва хусусий тадбиркорликни ҳар томонлама қўллаб-қувватлаш ва рағбатлантириш реал иқтисодиётни ислоҳ этишнинг навбатдаги энг муҳим йўналишига айланмоғи зарур.\nСўнгги йилларда хусусий тадбиркорликни ривожлантириш, бизнес юритиш, иқтисодиётимизга маҳаллий ва хорижий инвестицияларни кенг жалб этиш учун зарур шароит ва қулай муҳит яратиш борасида биз улкан ишларни амалга оширдик.\nТадбиркорлик субъектлари ҳуқуқларининг устуворлиги ҳақидаги принцип жорий этилди. Фақат ўтган йилнинг ўзида рухсат беришга оид 80 дан ортиқ тартиб-таомил, лицензияланадиган фаолият турларининг 15 таси, 65 турдаги статистик ҳисоботлар, 23 турдаги ҳисоботни тақдим этиш муддатлари қисқартирилди, 22 турдаги интерфаол солиқ хизмати жорий этилиб, зарур рухсатномалар бериш муддати 2 марта ва мазкур жараёнлар учун харажатлар қиймати 5 марта қисқартирилди.\nШуни қайд этиш жоизки, тадбиркорлик субъектлари томонидан рухсатнома олиш жараёнида тўланадиган харажатлар 8 баробар камайтирилди, банкларда ҳисоб рақами очиш учун тўловлар бекор қилинди ва шу борада бошқа зарур тадбирлар амалга оширилди.\nЎзбекистон бизнесни рўйхатга олиш шартлари бўйича жаҳон миқёсида 66 позиция юқорига кўтарилиб, рейтинг ўтказилган 189 мамлакат орасида 21-ўринни эгаллади, кредит ажратиш бўйича рейтингда эса 24 позиция юқорига кўтарилди.\nАйни пайтда шуни эътироф этиш керакки, мамлакатимиздаги ишбилармонлик муҳити ва бизнес юритиш шароитининг бугунги ҳолати эркин бозор иқтисодиётининг талаб ва принциплари, умумий халқаро нормаларга тўлиқ жавоб беради, деб айта олмаймиз.\nТадбиркорларимиз қишлоқ жойларда энергия таъминотининг беқарорлигига, ишлаб чиқариш ва йўл инфратузилмасининг керакли даражада ривожланмаганига, текширувларнинг кўплигига, шунингдек, жойларда ижро интизомининг нисбатан пастлигига ҳалигача дуч келмоқда.\nБу ўта муҳим масалага яна ва яна бир бор эътибор қаратиб, алоҳида таъкидлашни зарур деб биламан: тадбиркорлик фаолиятини ташкил этиш ва амалга ошириш учун турли рухсатномалар бериш муддатларини янада қисқартириш, уларнинг тартиб-таомилларини соддалаштириш ва арзонлаштириш, тадбиркорлик йўлидаги ортиқча бюрократик ғовларни бартараф этиш ва бундай ҳолатларга йўл қўймасликни жиддий назоратга олишимиз шарт.\nЛицензия ва рухсат бериш тартиб-таомилларини электрон шаклда тақдим этиш, коммунал хизматлар, шунингдек, солиқ солиш ва божхона расмийлаштируви бўйича хизматларни интерфаол шаклда кўрсатишга ўтишни тезроқ амалга ошириш зарур.\nЭлектрон тижоратни ривожлантириш бўйича чора-тадбирларни жорий этиш муҳим аҳамиятга эга. Ҳозирги пайтда мамлакатимизда 10 миллиондан зиёд пластик карточка муомалага чиқарилган бўлиб, уларнинг қарийб 2 миллион 500 мингтаси онлайн карточкалардир. Бугунги кунда телекоммуникация ва коммунал хизматлар учун тўловларни интернет орқали тўлаш мумкин. Энг қисқа муддатларда бу борадаги ғов ва тўсиқларни бартараф этиш, ушбу соҳани янада ривожлантириш керак.\nМарказий банк, Молия вазирлиги, Давлат солиқ қўмитаси, Алоқа, ахборотлаштириш ва телекоммуникация технологиялари давлат қўмитаси бошқа манфаатдор тузилмалар билан биргаликда икки ой муддатда Вазирлар Маҳкамасига электрон тижоратни кенгайтиришга доир таклифларни киритсин ва 2004 йилда қабул қилинган ва бугунги кун талабларига жавоб бермай қолган «Электрон тижорат тўғрисида»ги Қонуннинг янги таҳрирдаги лойиҳасини тайёрласин.\nИжтимоий соҳани ривожлантириш, иш жойларини шакллантириш ва аҳоли бандлиги, уй-жойлар қуриш ва аҳоли пунктларини ободонлаштириш, таълим-тарбия жараёнлари ва соғлиқни сақлаш тизимини янада ислоҳ этиш ва такомиллаштириш доимо эътиборимиз марказида бўлиб келган ва бундан кейин ҳам шундай бўлиб қолади.\nЖорий йилда давлат бюджети харажатларининг қарийб 60 фоизи ижтимоий соҳани ривожлантиришга йўналтирилади.\nМамлакатимиз парламенти томонидан тасдиқланган дастурга мувофиқ, 2014 йилда салкам 1 миллион иш ўрни ташкил этиш кўзда тутилмоқда.\nЖорий йилда меҳнат соҳасига қарийб 500 минг нафар ёш йигит-қизлар — 2-3 тадан мутахассисликни ва иш кўникмаларини эгаллаган, олган билимларини иқтисодиётимизнинг турли соҳаларида, хизматлар ва бошқарув жабҳасида қўллашга тайёр бўлган касб-ҳунар коллежларининг битирувчилари кириб келади.\nБу ўринда навқирон авлодимизни фаол меҳнат фаолиятига тўлақонли жалб этиш бўйича вилоят, шаҳар, туман ҳокимлари, корхона ва коллежлар раҳбарларининг ўз зиммасига юкланган вазифаларни бажариш бўйича масъулияти ҳақида гапиришнинг ҳожати бўлмаса керак.\nВазирлар Маҳкамаси бу борадаги ишларни зарур даражада мувофиқлаштиришни таъминласин.\nБугунги кунда аҳолини ҳар томонлама шинам ва қулай уй-жойлар билан таъминлаш, уй-жой массивлари атрофидаги инфратузилмаларни обод қилиш юзасидан олиб борилаётган улкан ишлар одамларнинг кайфияти ва дунёқарашига, уларнинг ҳаёт сифатига қандай кучли таъсир кўрсатаётгани ҳақида ортиқча сўз юритишнинг зарурати йўқ, деб ўйлайман.\nБу ўринда гап, биринчи навбатда, қишлоқларимиз аҳолиси ҳақида бормоқда. 2014 йилда 388 та массивда умумий майдони 1 миллион 500 минг квадрат метр бўлган 11 мингта намунавий уй-жой барпо этиш кўзда тутилмоқда.\nШу муносабат билан Қорақалпоғистон Республикаси Вазирлар Кенгаши, вилоятлар ҳокимликлари, Давлат архитектура ва қурилиш қўмитаси, Молия вазирлиги, «Қишлоқ қурилиш банк» ва «Қишлоқ қурилиш инвест» компанияси шу йилнинг февраль ойидан кечиктирмасдан жорий йил дастури бўйича молиялаштиришни бошлаши, март ойида эса уй-жойларни қуриш ишларини бошлашни таъминлаш бўйича чора-тадбирларни кўришлари даркор.\nВазирлар Маҳкамаси, Қорақалпоғистон Республикаси Вазирлар Кенгаши, вилоятлар ва туманлар ҳокимлари эътиборини бир масалага алоҳида қаратиб айтмоқчиман: қишлоқларимиз аҳолиси нафақат қулай уй-жойларда, айни вақтда барча зарур муҳандислик ва транспорт коммуникацияларига, ижтимоий ва бозор инфратузилмаси объектларига — тиббиёт, спорт, банк, маиший хизмат кўрсатиш, савдо ва маданият муассасаларига эга бўлган обод посёлкаларда яшаши лозим.\nЛўнда қилиб айтганда, янгитдан барпо этилган бундай посёлкалардаги уй-жойларнинг сифат даражаси ва яратилган маиший қулайликлар шаҳардаги шароитлардан асло кам бўлмаслиги керак.\n2014 йилда таълим-тарбия соҳасида 380 та умумтаълим мактаби ҳамда 161 та касб-ҳунар коллежи ва академик лицейни реконструкция қилиш ва капитал таъмирлаш учун 410 миллиард сўмдан зиёд маблағ йўналтириш мўлжалланмоқда.\nКасб-ҳунар коллежларининг ўқув-ишлаб чиқариш устахоналарини юксак технологиялар асосида ишлаб чиқарилган замонавий ускуналар ва ўқув техникаси билан таъминлашга алоҳида эътибор қаратиш зарур.\nЎтган 2 йил давомида олий ўқув муассасаларининг моддий-техник базасини мустаҳкамлаш бўйича кўп ишлар амалга оширилди. Хусусан, Қарши, Термиз, Урганч ва Бухоро университетлари, Тошкент давлат техника университети, Навоий давлат кончилик институти ва бошқа олий ўқув юртларининг янги ўқув биноларини қуриш ва мавжуд корпусларини реконструкция қилиш, уларни замонавий ўқув-лаборатория асбоб-ускуналари билан жиҳозлаш ишлари амалга оширилди.\n2014 йилда 34 та олий ўқув муассасасида қурилиш, реконструкция ва жиҳозлаш ишларини амалга ошириш учун 173 миллиард сўм маблағ ажратиш кўзда тутилган. Жумладан, Андижон, Қарши давлат университетларида, Ўзбекистон давлат жаҳон тиллари университети ва бошқа олий ўқув юртларида янги ўқув бинолари ва ахборот-ресурс марказлари қуриш мўлжалланмоқда. Шунингдек, 51 миллиард сўм маблағ ҳисобидан мамлакатимиздаги 17 та олий ўқув юртида капитал таъмирлаш ишларини амалга ошириш белгиланган.\nСоғлиқни сақлаш тизимини янада ислоҳ этиш ва тиббиёт муассасаларининг моддий-техник базасини мустаҳкамлаш масалалари 2014 йилда ҳам доимий эътиборимиз марказида бўлиб қолади.\nЖорий йилда соғлиқни сақлаш муассасаларининг моддий-техник базасини мустаҳкамлаш учун ажратиладиган маблағлар 407 миллиард сўмдан зиёдни ташкил этади ёки уларнинг ҳажми қарийб 30 фоизга ортади.\nБундан ташқари, тиббиёт муассасаларини жиҳозлаш учун халқаро молия институтларининг 28 миллион доллардан ортиқ имтиёзли кредитларини жалб этиш кўзда тутилмоқда.\nШуни алоҳида қайд этиш керакки, биз 2014 йилда Мустақил Давлатлар Ҳамдўстлиги мамлакатларида ўхшаши бўлмаган, халқаро стандартлар бўйича энг юқори, яъни тўртинчи даражали ҳисобланадиган кўп тармоқли махсус болалар шифохонасини Корея Республикаси ҳукуматининг 103 миллион доллар миқдоридаги маблағи ҳисобидан барпо этишни бошлаймиз. Айтиш керакки, ушбу шифохона 250 та даволаш ўрнига ва бир кеча-кундузда 200 нафар болани қабул қила оладиган поликлиникага эга бўлади.\nБолалар спортини ривожлантириш жамғармаси маблағлари ҳисобидан 2014 йилда 115 та болалар спорти объектини қуриш ва реконструкция қилиш, уларни, асосан, мамлакатимиз корхоналарида ишлаб чиқарилаётган замонавий спорт анжомлари билан таъминлаш учун 107 миллиард сўм маблағ ажратиш режалаштирилмоқда.\nБизнинг ўз олдимизга қўйган асосий мақсадимиз — бошлаган ислоҳотларимиз, иқтисодиётимизни янгилаш ва модернизация қилиш жараёнларини давом эттириш ва чуқурлаштириш, ҳаётимиз даражаси ва сифатини изчил ошириб боришни таъминлаш, тенглар ичида тенг бўлиб, жаҳон ҳамжамиятида муносиб ўрин эгаллашдан иборатдир.\nЯнги — 2014 йилнинг юртимизда «Соғлом бола йили» деб эълон қилингани жамоатчилигимиз, халқимиз томонидан қандай кўтаринки кайфият ва мамнуният билан кутиб олинганига, кенг қўллаб-қувватланаётганига барчамиз гувоҳмиз.\nЖорий йилга бундай ном берганимиз, авваламбор, болаларимизнинг соғлиғи ҳақида, уларнинг келажаги ҳақида кўрсатилаётган эътибор ва ғамхўрликнинг яна бир амалий ифодасидир.\nБизнинг вазифамиз, керак бўлса, олий бурчимиз — фарзандларимизнинг ҳам жисмоний, ҳам маънавий жиҳатдан уйғун ривожланган, замонавий билим ва тажрибаларни пухта эгаллаган, Ватанимиз ва халқимиз келажаги учун масъулиятни ўз зиммасига олишга қодир бўлган баркамол инсонлар бўлиб вояга етиши учун қўлимиздан келган барча-барча ишларни амалга оширишдан иборатдир.\nБиз яқин кунларда «Соғлом бола йили» бўйича кенг кўламли Давлат дастурини қабул қиламиз. Бу дастур бизнинг ана шундай ҳақиқатан ҳам буюк мақсад-муддаоларимизни рўёбга чиқаришда, ҳеч шубҳасиз, янги ва улкан қадам бўлади.\nБарчамиз бир ёқадан бош чиқариб, белимизни маҳкам боғлаб, ҳар биримиз ўз жойимизда астойдил меҳнат қилсак, Ватанимиз равнақи ва тараққиётига муносиб ҳиссамизни қўшсак, мен ишонаман — олдимизда турган вазифалар қандай улкан ва мураккаб бўлмасин, биз ўз кўзлаган эзгу марраларимизга албатта эришамиз.\nШу йўлда барчангизга сиҳат-саломатлик, куч-ғайрат ва омад тилайман.


2. Сон Хин Мин «ПСЖ»ни кучайтиради\n4. Аҳиллик ва тотувлик муҳитининг асоси\n6. Сеулда Янги йилни нишонлашга тараддуд кўрилмоқда\nЖанубий Корея пойтахтида Соллаль (Seollal) – шарқий тақвим бўйича Янги йил кенг миқёсда нишонланади.\n7. Тошкентда Ўзбекистондаги тинчлик ва миллатлараро тотувлик масалаларига бағишланган анжуман бўлиб ўтди\n8. Мугунгхуа - Кореянинг рамзига айланган гул\n9. Амир Темур эканлигимдан фахрланаман!\n10. Жанубий Корея спортчиларнинг олимпиадага муносиб тайёргарлик кўриши учун 30 миллион доллар ажратди\n11. Ўзбекистон Дэвис кубогини Жанубий Кореяга қарши бошлаяпти\nЖанубий Корея-Ўзбекистон учрашуви 3-5 февраль кунлари Сеулдан 240 км узоқликдаги Шимолий Кёнсандо шаҳрида, “Gimcheon Sports Town” теннис кортларида бўлиб ўтади.\n12. Жанубий Корея - Ўзбекистон : 1:2, олдиндамиз!\nУмумий ҳисоб ҳозирча бизнинг фойдамизга 2:1! Қолган учрашувлар эртага давом этади.\n14. Узбекского шеф-повара Бахриддина Чустий сравнили с Джейми Оливером\n15. Меҳмет Фатиҳ Ўзтарсу: Сўнгги қарорлар, Ўзбекистонни дунёнинг порлаган юлдузига айлантиради


СОҲИБҚИРОННИНГ БАРҲАЁТ МЕРОСИ - Ўзбекистон овози газетаси\nАмир Темур — халқимиз тарихи солномасидаги нажоткор қаҳрамонлардан бири. Мустақилликка эришганимиздан сўнг Биринчи Президентимиз Ислом Каримов маънавий тикланиш ва янгиланиш ислоҳотларини улуғ аждодларимизнинг муборак номи, бой мероси, хотираси ва тарихий сиймосини тиклаш асосига қурди. Бунинг самарасида халқимиз ҳар йили Соҳибқирон таваллуд топган кунни улуғ аждодимиз хотирасига эҳтиром сифатида кенг байрам қилмоқда.\nХалқаро Амир Темур хайрия жамоат фонди раиси Нозим Ҳабибуллаев, тарих фанлари доктори Шоҳиста Ўлжаева, публицист Бахтиёр Ҳайдаров ва бошқалар Амир Темур нафақат ўз давридаги энг қудратли давлат асосчиси, илм-фан, маданият ва маънавият ҳомийси, балки ўз вақтида Осиё ва Европа қитъаларида рўй берган тарихий ўзгаришларга ҳал қилувчи таъсир кўрсатиб, дунё цивилизацияси ривожига беқиёс ҳисса қўшган буюк бунёдкор бўлганини таъкидлади. Евроосиё ҳудудида улкан салтанат барпо қилган Амир Темур шахси ва фаолиятига қизиқиш халқаро майдонда тобора ортиб бормоқда.\nАмир Темур феноменини англаш, холис ва ҳаққоний ёритишга фақат мустақиллик туфайли кенг йўл очилди: 1996 йил мамлакатимизда Амир Темур йили бўлди, Соҳибқирон таваллудининг 660 йиллиги халқаро миқёсда кенг нишонланди, Тошкент, Самарқанд ва Шаҳрисабз шаҳарларида муҳташам ҳайкаллари қад ростлади. Улуғ бобомиз шарафига орден таъсис этилди. 2011 йили Ислом Каримов таклифи ва сўзбошиси билан «Темур тузуклари» асари мукаммал ҳолда, юксак сифат билан янгидан чоп этилди.\nБугун мамлакатимизда катта ғайрат-шижоат билан амалга оширилаётган кенг қамровли ислоҳотлар Амир Темур бобомизнинг дунёқараши ва тутумларига моҳиятан уйғундир. Президентимиз Шавкат Мирзиёевнинг 2016 йил 14 декабрда Олий Мажлис палаталари қўшма мажлисида «Буюк соҳибқирон Амир Темур бобомизнинг: «Адолат ҳар бир ишда ҳамроҳимиз ва дастуримиз бўлсин!» деган чуқур маъноли сўзлари ҳар биримиз учун ҳаётий эътиқодга айланиши зарур», деган эзгу даъвати улуғ аждодимиз хотирасига кўрсатилаётган улкан эҳтиромнинг бардавомлигидан далолат.\nШу кунларда Халқ қабулхоналарига кираверишда давлатимиз раҳбарининг «Инсонларнинг дарду ташвишларини ўйлаб яшаш — одамийликнинг энг олий мезонидир», деган ҳаётбахш сўзларига кўзингиз тушади. Президентимиз барчага ўрнак кўрсатиб, чекка қишлоқ ва овулларгача кириб бориб, юзага келган реал вазият, аҳолининг турмуш шароити билан яқиндан танишмоқда, муаммоларни бартараф қилиш бўйича тегишли кўрсатмалар бермоқда. Бугун парламент аъзолари, давлат органлари раҳбарлари ва масъул ходимлари ҳам жойларга чиқиб, асл ҳолатни ўрганмоқда, ўз фаолиятини таҳлилий-танқидий кўриб чиқмоқда. Барча даражадаги ҳокимлар, прокуратура ва ички ишлар органлари раҳбарларининг халқ олдида ҳисобот бериш тизими жорий этилди.\nТадбирда Ўзбекистон давлат жаҳон тиллари университети талабалари ўзбек ва инглиз тилларида америкалик машҳур шоир Эдгар Аллан Понинг «Буюк Темур» достонидан парча ўқиди. Республика дизайн ва рассомлик коллежлари ўқувчилари Амир Темур ва темурийлар давридаги либосларни намойиш қилди.\nБундай тадбирлар Қорақалпоғистон Республикаси ва вилоятларда бўлиб ўтмоқда.


Европада газ нархи рекорд даражада ўсди. Бунга нима сабаб бўляпти? - Bugun.uz\nЕвропада газ нархи рекорд даражада ўсди. Бунга нима сабаб бўляпти?\n22:45 | 22-12-2021\nЕвропада газ нархи қисқа муддатда яна тарихий рекордни ўрнатди. Россиянинг «Газпром» компанияси акциялари эса молиявий натижалар ва дивидендлар бўйича прогнозларга кўра кўтарилди, деб хабар бермоқда «РБК».\nЕвропада газ нархи тарихий рекордни янгилади ва биринчи марта 1000 куб метр газ 2000 доллардан ошди. 21 декабрдаги биржа савдо натижаларига кўра, январь ойидаги газ фьючерсларининг нархи 1000 куб метр учун 2136 долларга етди (МВт/соат учун 180,34 евро). Кун давомида нарх 2220 доллар (187,47 евро)га кўтарилди. Аввалги рекорд 6 октябрдаги савдоларда ўрнатилган эди (1900 доллар).\nКотировкаларнинг ўсишига Европадаги совуқ ҳаво ва «Шимолий оқим 2»нинг ишга туширилиши билан боғлиқ ноаниқлик ҳам сабаб бўлиши мумкин. Россия президенти матбуот котиби Дмитрий Песков буни «тижорий вазият» деб баҳолади. Германиянинг Gascade операторига кўра, 21 декабрь куни Германиядан Польшага қувур орқали газ етказиб бериш бошланди. Газга муҳтож турган Польша «зангори олов»ни нафақат Россиядан тўғридан-тўғри, балки Германиядан шартнома бўйича ҳам олади.\n«БКС Экспресс» эксперти Василий Карпуниннинг фикрича, газ нархининг ошишига Европа ерости омборлари заҳираларининг камайиши асосий сабабдир. Қолган омиллар вазиятни янада кучайтиради.\nGas Infrastructure Europe (GIE) маълумотларига кўра, 20 декабрь ҳолатига кўра, омборлар атиги 58,96 фоизга тўлган, ўтган йилнинг мос давридаги бу кўрсаткич 78,47 фоизни ташкил этган.\n«Бу келгуси ойларда нархлар юқорилигича қолишидан далолат беради. Агар об-ҳаво шароити аралашса (шамолсиз совуқ бўлса), унда котировкалар янада ўсиб кетиши мумкин», — деб ёзган Карпунин ўз шарҳида.\n21 декабрь кунги савдо натижаларига кўра, Россиянинг газ гиганти «Газпром»нинг котировкалари 4,29 фоизга ошиб, ҳар бир акция учун 339,88 рублни ташкил қилди. Чоршанба куни эрталабки савдо сессиясида компания нархи кўтарилишда давом этди — Москва вақти билан соат 08:00 ҳолатига кўра, акциялар 1,15 фоизга ўсиб, ҳар бир акция учун 343,78 рублни ташкил қилди.\nЎсишнинг асосий сабаби 2021 ва 2022 йилларга мўлжалланган молиявий кўрсаткичлар прогнози бўлиб, уларни «Газпром» бошқаруви раиси ўринбосари Фамил Садигов эълон қилди. Унинг айтишича, 2022 йилда компания 2021 йилдаги рекорд кўрсаткичлардан ошиб кетиши мумкин.\n«Бизнинг прогнозларимизга кўра, 2021 йилда рекорд даражадаги даромадга эришамиз: 2018 йилда эришилган олдинги энг яхши натижа — 8,2 триллион рубль», — деди у. Садигов, шунингдек, 2021 йил охиригача «Газпром» ҳар бир акция учун 45 рублдан кўпроқ тўлаши мумкин, деб ҳисоблайди. Бу жорий нархларда 13 фоиздан ортиқ дивиденд даромадини беради.\nЎзбекистонда газ нархининг ўсиши\nҲисоб палатасининг 2022 йил учун давлат бюджети юзасидан берган хулосаларига кўра, Ўзбекистонда электр энергияси ва табиий газни ички истеъмолчиларга сотиш нархи, иссиқ сув ва иссиқлик, совуқ сув ва канализация тарифлари ошиши кутилаётгани айтилган.\nУнда келтирилишича, 2020–2021 йилларда истеъмол нархлари индексини ҳисоблаш базасида энергия ресурслари, жумладан электр энергияси ва табиий газни ички истеъмолчиларга сотиш нархи деярли ўзгармаган. Бюджетномага мувофиқ мазкур ресурслар нархлари 2022 йилда индексация қилиниши кўзда тутилмоқда. Ҳисоб палатасининг ҳисоб-китобларга кўра, ушбу товар ва хизматлар нархининг ошиши, уларнинг истеъмол нархлари индексини ҳисоблашдаги вазнидан келиб чиқиб, умумий индекс миқдорининг 1,52 фоиз даражага ошишига олиб келади.\nЭнергия ресурсларининг истеъмол нархлари индексини ҳисоблаш базасидаги вазни ва индексга таъсири асосидаги ҳисоб-китобларга таянилса, табиий газ нархи 31 фоизга ошиши мумкин.


ТДЮУ магистратурасига имтиҳон куни ва жойи маълум қилинди - hudud24.uz\n2020, 01-Oktabr | 02:57\nБош саҳифа Янгиликлар Маҳаллий ТДЮУ магистратурасига имтиҳон куни ва жойи маълум қилинди\nТДЮУ магистратурасига имтиҳон куни ва жойи маълум қилинди\n17:51 / 15-09-2020\nТошкент давлат юридик университети қабул комиссияси 2020/2021 ўқув йили учун университет магистратурасига ўқишга кириш бўйича Давлат тест маркази томонидан ўтказиладиган тест синовларини ўтказиш жойи ва санаси белгиланганлигини маълум қилди.\nТест синовлари жорий йилнинг 19 сентябрь куни Тошкент шаҳри, Олмазор туманида жойлашган Талабалар шаҳарчаси хиёбонида ўтказилади.\nТест синовлари жараёнида тегишли фан (мутахассислик фанлари ва чет тили)лардан 75 та саволни ечиш учун абитуриентларга 2 соат 30 дақиқа вақт ажратилади.\nТест синовлари 2 смена (1-смена соат 08.00дан 10.30га қадар, 2-смена соат 16.00 дан 18.30 га қадар)да ташкил этилади.\nАбитуриентлардан тегишли ҳудудга тест синовлари белгиланган вақтдан икки соат олдин келиш сўралади.\nШахси тасдиқланмаган ва кечикиб келган абитуриентлар тест синовларига қўйилмайди.\nТест синовларида қатнашиш учун ўзингиз билан фуқаролик паспорти ва абитуриент рухсатномасини олиб келишингиз шарт.\nАбитуриентлар ҳудудга киришда махсус дезинфекцион йўлакдан ўтиши, уларга тиббий ниқоб берилиши, антисептик воситалар ишлатилиши режалаштирилган.\nКим қайси сменада тест топшириши ва абитуриент рухсатномасини чоп этиш масаласи бўйича қўшимча ахборот тақдим этилади.\nҚабул жараёни ҳақида университетда ташкил этилган Call-марказ (71 233 13 95 ва 71 233 66 36 (ички 1185)), расмий веб-сайт (tsul.uz) ва ижтимоий тармоқлардаги саҳифалар орқали батафсил маълумот олиш мумкин.\nАввалги мақолаКоронавирус инфекцияси кўз касаллигини келтириб чиқариши мумкинми?\nКейинги мақола2023 йилга бориб Ўзбекистонда кредит фоиз ставкалари 5-10 фоизга тушиши мумкин – Мамаризо Нурмуратов


Иш ҳақини ҳисоблашда ким ёрдам беради? | NORMA.UZ\nИш ҳақини ҳисоблашда ким ёрдам беради?\nДеярли ҳар бир бухгалтер ойда икки марта фирма, компания, корхона... ходимлари учун бўнак ва иш ҳақи ҳисоб-китоби билан шуғулланади. Бунда одатда тажриба, билим, счётлар, калькулятор, махсус компьютер дастурлари ёрдам беради. Бироқ яна битта дастак бор, у ҳақда ҳали кўпчилик билмайди.\n“Ходимлар билан ҳисоб-китоблар” Электрон маълумотнома тизими – бу ходимга барча турдаги тўловлар бўйича қўлланмадир, унга турли режим ва иш шароитларида ўриндошлар, касаначилар, вахта ва мавсумий ишчилар, бюджет соҳаси ходимлари меҳнатига ҳақ тўлаш ва кўпгина бошқалар киради.\nБалки иш ҳақини ҳисоблаш унча мураккаб бўлмаган амалдир. Бироқ бу ҳали ҳаммаси эмас. Жисмоний шахслар даромадидан олинадиган солиқ ҳисоб-китоби, алиментни ушлаб қолиш, зарарнинг ўрнини қоплаш, нафақаларни ҳисоблаб ёзиш ва тўлаш, меҳнат таътили тақдим қилиш ва таътил пули тўлаш тартиби, шунингдек, ишдан бўшашда ҳисоб-китоб каби операциялар кўпроқ қийинчиликлар туғдиради. Мана шу ҳолатларда “Ходимлар билан ҳисоб-китоблар” ЭМТ сизнинг беназир хизматчингизга айланади.\nБу электрон маълумотнома тизими раҳбар, бухгалтер ва кадрлар бўлими мутахассисига шунчаки зарур. Гап шундаки, тизим шунчаки қайсидир қонунчилик қоидалари ва норматив ҳужжатларга ҳаволалар тўплами эмас. Ундаги ҳамма ҳисоб-китоблар норматив-ҳуқуқий ҳужжатларга ҳаволалар билан бланкаларни тўлдиришнинг аниқ мисоллари билан бирга кечади. Нима учун тизим дабдурустдан энди солиқларни ҳисоблаб ёзишни шундай фоизда беради? Мана сизга аниқ қоидаларга ҳавола. Бу кўп ҳолларда мулоҳазалардан халос этади ҳамда бухгалтердан шубҳани аритади.\nТизим «Norma» дастурий қобиғида яратилган, унда оддий ва тушунарли интерфейс. ЭМТда: рақам, ҳужжатни рўйхатдан ўтказиш санаси, номидаги алоҳида сўзлар, калит сўзлар ва ҳ.к. бўйича қулай излаш тизими бор. Унга киритилган барча бланкаларни осон тўлдириш, керакли маълумотларни автомат тарзда ҳисоблаш ва чоп этиш мумкин.\nЭМТ молиявий-иқтисодий ва кадрлар хизматлари ходимлари, бухгалтерлар ва раҳбарлар учун ишлаб чиқилган. Тизим:\n- чет эл ташкилотлари ваколатхоналари, филиаллари;\n- доимий муассасалар;\n- бюджет муассасалари ва ташкилотлари;\n- чет ташкилотларга иш ҳақи бўйича ҳисоб-китобларни амалга оширадиган корхоналар;\n- ностандарт тўловларни амалга оширадиган корхоналар;\n- микрофирмалар, шунингдек, ишга қабул қилиш ва расмийлаштириш, иш вақтини ҳисобга олиш, ходимга таътил пули, нафақа, компенсация, қоплаш ва бошқаларни ҳисоблаш ва тўлаш юзасидан амалий масалалар қизиқтирадиган барча учун ортиқча бўлмайди.\n“Ходимлар билан ҳисоб-китоблар” ЭМТ янги норматив ҳужжатларнинг чиқишига қараб мунтазам янгилаб борилади, бу фойдаланиладиган материалларнинг долзарблигини таъминлайди.\nЎқувчида асосли савол туғилиши мумкин: нима учун сарлавҳада “ким ёрдам беради?” деб сўралаётир, ЭМТ ҳар ҳолда “нима”ку?\nГап шундаки, дастур ортида бизнинг ҳақиқий экспертларимиз туради, уларнинг меҳнати электрон ўрамга киргизилган. Демак, иш ҳақи ҳисоб-китобида ким ёрдам беради? Бизнинг экспертларимиз!\nАнча муҳим афзалликларидан бири – тизим фойдаланувчилари барча “НОРМА” бонусларидан фойдаланишлари мумкин, айнан:\n«NORMAльная карта» дисконт картаси (карта «Gorod skidok» дисконт дастурининг ҳамкор ташкилотларида катъий белгиланган чегирмалар олиш имкониятини беради);\n«Norma» Профессионал ривожланиш марказида ўқиш учун 50% чегирма (турли босқичлар учун бухгалтерия ҳисоби ва солиқ солиш бўйича масофали курслар);\n«Norma» компаниясининг етакчи экспертлари ва профил идораларнинг таклиф этилган мутахассислари томонидан ўтказиладиган солиқ солиш, бухгалтерия ҳисоби, ТИФ, кадрлар иши ва бошқа соҳадаги семинарларда иштирок этиш;\n«Жавоб берамиз!» хизматининг бепул маслаҳатлари (200-00-59 бевосита мулоқот телефон рақами ва vopros.norma.uz сайти орқали) ва бошқалар.


Футбольный клуб Нефтчи » “Норин” мағлуб этилди\n“Норин” мағлуб этилди\n13 июль куни Фарғонанинг “Нефтчи” жамоаси ўз майдонида Биринчи лига вакили “Норин”ни қабул қилди. Қиргулида бўлиб ўтган ўртоқлик учрашувида фарғоналиклар 3:1 натижасида ғалабага эришишди.\nВадим Абрамов давралар оралиғидаги йиғиннинг илк қисмига бир қатор янги футболчиларни таклиф қилган ва уларни синовдан ўтказмоқда. “Норин”га қарши беллашувда Вадим Карленович икки хил таркибни майдонга туширди. Биринчи бўлимда нисбатан тажрибали ўйинчилар майдонга туширилган бўлса навбатдаги бўлимда кўрикда бўлиб турган ва бир қатор ёш футболчиларга имконият берилди.\nДастлабки бўлимда ҳисоб очилмади. Бироқ илк таймда “Нефтчи”да ҳисобни очиш учун қулай имкониятлар юзага келди. Ярим ҳимоя чизиғида фаол ўйин кўрсатган Мансур Саидов учрашув давомида Мўйдин Мамазулумов, Бахтиёр Ёқубов ва Ризо Айвазовларни жуда қулай вазиятларга чиқиб боришига имконият яратиб берди. Шунингдек, қанотда ҳаракатланган тажрибали Жасур Ҳасанов ўз услубида рақиб зонасига бир-неча маротаба хавфли рейдларни амалга оширди. Ёшлар жамоасидан асосий таркибга жалб қилинган Аброр Исмоилов ҳам мазкур баҳсда ўз ҳисобига гол ёзиб қўйиши мумкин эди. Лекин унинг очиқ дарвозага берган зарбаси анча юқорилаб кетди\nБаҳсни томоша қилиш учун Қиргулидаги стадионга бир қанча ишқибозларни ташриф буюрганини ҳам айтиб ўтиш мумкин.\nИккинчи бўлимда асосий голлар киритилди. Тайм бошида меҳмонлар жарима тўпидан Абдумавлон Абдужалилов дарвозасини аниқ нишонга олишди. Шундан сўнг жавоб тўплари бошланди. Дастлаб Отабек Ҳайдаров қанотдан ташлаб берилган узатмани дарвозага жойлаб қўйган бўлса, иккинчи бўлимда майдонга тушган яна бир ҳужумчи Алишер Шоғуломов ҳам ўз ҳисобига битта гол ёзиб қўйди. Учинчи тўп эса авто гол сифатида киритилди. Темур Ҳакимов қанотдан катта тезликда олдинга ўтди ва тўпни жарима майдончасига ташлади. Бу вазиятда рақиб ҳимоячиси тўпни чиқариб юбориши чоғида жуда қўпол хатога йўл қўйди ва ўз дарвозасини ишғол этиб қўйди. Якуний ҳисоб 3:1, “Нефтчи” назорат баҳсида муваффақият қозонди.\nЭслатиб ўтамиз, “Нефтчи” 15 июль куни Қиргулида яна бир ўртоқлик баҳсида иштирок этади. Шу куни “Ёзёвон-Лочинлари” жамоаси “Нефтчи”га рақиблик қилади.


Учтепа туманида содир бўлган ҳодиса ҳақида маълумот\n16 Sentyabr 2020 Yil 3823\nИнтернет тармоғида “Евгения Селиванова” исмли фойдаланувчи эълон қилган постда Евгения К. исмли фуқаро номаълум шахс томонидан калтаклангани ва ички ишлар органлари ходимлари томонидан мазкур ҳолат бўйича ҳеч қандай чора кўрилмагани ҳақида сўз борган.\nМаълум қиламизки, мазкур ҳодиса 11 сентябрь куни тахминан соат 16.00 да Учтепа тумани Г-9 “а” кварталидаги жамоат транспорти бекати яқинида содир бўлган. Номаълум шахс сабабсиз аёлнинг ёнига келиб бир неча бор унинг боши ва юзидан урган. Ҳодиса ҳақида фуқаролар яқин атрофда бўлган профилактика инспектори капитан Равшан Алимов ва патруль-пост хизмати ходимларига хабар беришган. Ходимлар воқеа жойига келиб ҳодиса иштирокчиларини Учтепа тумани ИИО ФМБ 7-сон ички ишлар бўлимига бўлиб ўтган ҳодиса тафсилотларини ҳужжатлаштириш учун олиб келишган. Шунингдек жабрланувчи 32 ёшли Евгения К.дан 102 рақамига қўнғироқлар кели тушган.\nМазкур факт асосида Учтепа тумани прокуратураси томонидан Ўзбекистон Республикаси Жиноят кодексининг 277 моддаси 1 қисми бўйича (“Безорилик”) жиноий иш қўзғатилиб, ҳужжатлар Учтепа тумани ИИО ФМБ Тергов бўлимига йўналтирилди.


Сўх туманига самолёт ва вертолётларда авиақатнов...\n12.08.2020 21:10 0 1585\nБугун, яъни 12 август куни Ўзбекистон Республикаси Бош вазири А. Арипов Сўх туманига ташриф буюрди, дея хабар берди Фарғона вилояти ҳокимлиги Ахборот хизмати.\nБундан кўзланган асосий мақсад Президентнинг жорий йил 8 август куни «2020-2021 йилларда Фарғона вилоятининг Сўх туманини комплекс ижтимоий-иқтисодий ривожлантириш чора-тадбирлари тўғрисида» қабул қилган қарорида белгиланган вазифаларни ҳаётга тадбиқ этишдан иборат.\nЖумладан, Сўх туманида самолёт ва вертолётлар учун учиш-қўниш майдончаси ташкил этилмоқда.\nФарғона вилояти Сўх туманини комплекс ижтимоий-иқтисодий ривожлантириш борасида режалаштирилган барча чора-тадбирлар ўз муддатида сифатли амалга оширилади. Бу ҳақда Ўзбекистон Республикаси Бош вазири А. Арипов бугун туман фаоллари билан бўлиб ўтган йиғилишда маълум қилди.\nХусусан, давлатимиз раҳбарининг қарорига кўра, Фарғона вилояти ҳокимлигига бир ой муддатда Сўх туманида самолёт ва вертолётлар учун учиш-қўниш майдончаларини ташкил этиш вазифаси юклатилган. Айни кунларда бу борада амалий ишлар бошланди. Хусусан, Сўх тумани «Новобод» маҳалла фуқаролар йиғини ҳудудида кичик аэропорт ташкил этилмоқда. Мазкур майдон салкам 10 гектар майдонни эгаллайди. Бу ердан илгари маҳаллий аҳоли аэропорт сифатида фойдаланган. Шунингдек, «Фарғона» халқаро аэропортида ҳам мазкур йўналишда аниқ тадбирлар ишлаб чиқилди.\nТаъкидланишича, авиақатновларга Ўзбекистондаги «Humo AIR» авиакомпаниясининг Ан-2 самолёти ҳамда Ўзбекистон ҳаво йўлларининг «Uzbekistan Helicopters» масъулияти чекланган жамиятига қарашли МИ-8 вертолётларини жалб қилиш кўзда тутилмоқда.\nАн-2 самолёти 12 та йўловчи сиғимига, МИ-8 вертолёти эса 16 нафардан 20 нафаргача одам олиш имкониятига эга. Йўловчилар 35-40 дақиқада Фарғонадан Сўхга ёки Сўхдан Фарғонага етиб олиш имкониятига эга бўлади. Парвозларни ҳозирча кунига 2 тадан амалга ошириш мўлжалланмоқда. Келгусида талабга қараб авиақатновлар кўпайиши мумкин.\nФарғона вертолёт самолёт Сўх тумани авиақатнов учиш-қўниш майдончаси


Nusrat Rahmat: САРҲИСОБ 12\nБугун – 2012 йилнинг 15−апрели. Буюк адиб Садриддин Айний туғилган кун.\nҚалам аҳли эрталабданоқ ва бирин−кетин унинг уй−музейига жам бўлишади. Кечагина қўлига қалам олган ҳаваскордан тортиб, бир неча китоблар нашр эттирган кекса ёзувчигача. Булар ўзбек ва тожик тилида ёзадиган ижодкорлар бўлиб, 45 йилдан буён, яъни музей ташкил этилгандан бери ичкари ва ташқари ҳовлилардан иборат бу даргоҳга жам бўлиб, шеър ўқишади, суҳбат қуришади. Уй−музей мудири Абдукарим ака дастурхон ёзади, ош тортади. Мен ҳам мазкур анжуманга иштирок этиб тураман.\n“Большая Советская энциклопедия”да Садриддин Айнийга кенг ўрин ажратилган. Бу шариф инсоннинг фотосуратлари Чингиз Айтматов билан ёнма−ён жойлаштирилган ва Садриддин Айнийга қирғиз адибидан кўра икки баравар кўпроқ ўрин берилган. Мазкур қомусда, жумладан қуйидагиларни ўқиш мумкин.”Основоположник таджикской и один из зачинателей узбекский сов. Литературы”, «Учился в бухарских медресе. После революции 1905−07 примкнул к левому крылу джадидизма».\nЎзбекистонда нашр этилган қомусларда Садриддин Айний Ўзбекистон Фанлар Академиясининг фахрий аъзоси, Тожикистон Фанлар Академиясининг биринчи президенти эканлиги, ўзбек тилида ёзилган “Қуллар”, “Судхўрнинг ўлими” асарлари катта бадиий қимматга эга бўлганлиги ёзилади.\nСадриддин Айний Бухорода дунёга келди, Самарқандда яшаб, ижод этди ва умрининг охирида Душанбеда рўзгурзонлик қилиб, ўша ерда дафн этилди. Бу ашраф инсон ўз ҳаёти ва ижоди билан, том маънода, икки халқ орасидаги кўприк ролини бажарди. У Марказий Осиё ижодкорларидан биринчи бўлиб, СССР Давлат мукофотига сазовор бўлганди.\nИстеъдодли адибнинг 30дан ортиқ асари хорижий тилларга таржима қилинди. Луис Арагон ёзувчининг “Судхўрнинг ўлими” асарини француз тилига таржима қилгач, Европа ва Америка қитъасида устоз асарларига эътибор янада кучайди. У кишининг асарлари немис, инглиз, болгар, хуллас ўттизга яқин тилларга ағдарилди ва миллионлаб нусхада чоп этилди.\nЮНЕСКО 1978 йилни Садриддин Айний йили деб атаган эди. Мустақилллик эълон қилингач, Душанбеда у кишига “Тожикистон қаҳрамони”унвони берилди, Ўзбекистонда эса “Буюк хизматлари учун” ордени билан тақдирланди.\nХуллас, Садриддин Айний номини билмаслик маънавий қосирлик ҳисобланиб келди ва назаримда, ҳозир ҳам шундай бўлса керак.\nХўш, энди айтингчи, мана бу ном сизга танишми? Ўктам Барноев. Йўқ, уни ҳеч ким танимайди.\n2009 йилда шу шахс Самарқанд вилоятининг ҳокими эди. Ўша йилнинг 26−август куни эрталаб у икки тошкентлик нуфузли меҳмон билан Айний бобо уй−музейи қаршисида пайдо бўлди ва ҳа йўқ, бе йўқ, зудлик билан музейни бузиб ташлаш ҳақида фармойиш берди. Бу жойни текислаб, гул экиш учун, атиги икки соат вақт ажратди.\nБу –жаҳолат, бу –қабоҳат эди, албатта. Шунда китоб ўқиган, маънавиятдан хабардор одамлар, китоб кўрмаган бу катта амалдорга қарши чиқдилар. Булар орасида уй−музей директори А.Ғаниев, вилоят музей−қўриқхонасининг директори Н.Мирзаев, маданий мерос объектларини қўриқлашнинг масъул ходими М. Набераева, журналист З.Ҳасанзода ва бошқалар бор эдилар. Улар Садриддин Айний кимлигини ҳалигиларга уқдиришдан ташқари, турли халқаро ташкилотларга телеграммалар юбордилар, ўзларини булдозер тагига ташлаяжакларини аён қилдилар.\nШундай қилиб жаҳолат бандалари чекиндилар ва ҳайкал қўпорилди−ю, локинда уй−музей сақлаб қолинди.\nБечора жадидлар. Бухоро амири уларни ўлимга маҳкум этди, шўролар ҳукумати қамоқларга ташлади, мустақиллик арбоблари эса булдозер етаклаб келишди. “Ватандошлар, саводсиз бўлиб қолманглар”, дейишгани, мустақиллик ғояларини тарғиб этишгани учун бу боболаримиз шу кўргилик ва қисматларга рўбарў бўлдилар. Лекин, кўриб турганингиздек, саводсиз бўлиб қолган бедаво амалдорлар ҳам йўқ эмас экан. Кўп ўтмай, бу ҳокимни айнан бесаводлиги учун ишдан олиб ташлашди.\nБугун ҳам ўзбек ва тожик ижодкорлар жўшқин мушоира ўтказишди ва адиб руҳини шод этишди.\nТан олмоқ керак, Самарқандда ўзбек ва тожик муносабатлари анчайин мураккаб. Миллий ғурур билан миллий маҳдудликни фарқлайбилмаган жоҳиллар, бефарасот кишилар турли давраларда бефаҳмлик қилиб қўйишларига ўзим ҳам бот−бот гувоҳ бўлиб тураман.\nАслида оддий халқ миллатчи бўлмайди. Кўп ҳолларда, давлат арбоблари, амалдорлар, айрим олимлар бу яқинликка рахна солиб қўядилар. Ўзбекистон−Тожикистон муносабатларининг совуши бу ердаги тожиклар ва у томондаги ўзбекларни анчайин хавотирга солиб қўйди. Чунки бу ҳол турли ғийбатлар ва таҳдидларнинг ошишига олиб келди. Бунинг устига айрим тарихчи олимлар у ёки бу миллат устига мағзаварезлик қилдилар. Ваҳоланки, бу масалада ҳаммабоп ҳақиқат бўлмайди. Ва тарихий реалликни ҳам ялтироқ қоғозга ўраб узатишга тўғри келади. Ў. Барноевга ўхшаган амалдорларнинг ҳаракати эса дард устига чипқон бўлиши мумкин.\nМиллатлараро дўстлик, ҳамжиҳатлик борасида Садриддин Айнийга ўхшаш даҳоларга кўпроқ таянишга тўғри келади. Шукурки, ўзбек ва тожикда бундай буюклар оз эмас.\nАвтор: Нусрат Раҳмат на 16:25\n23. БИР ЧИМДИМ ТУПРОҚ\nНусрат Раҳмат - 70


2020 йил июнь сони | huquqburch.uz\nHome Журнал сонлари 2020 йил сонлари 2020 йил июнь сони\nЎзбекистон Республикаси Президентининг 2019 йил 5 апрелдаги 5464-фармойишида ҳам амалдаги Фуқаролик кодексининг мамлакатда тез ривожланаётган иқтисодий муносабатлар талабларига ва фуқаролик ҳуқуқи соҳасидаги халқаро стандартларга етарли даражада жавоб бера олмаслиги таъкидланган ва қуйидаги масалалар алоҳида кўрсатилган:\nбиринчидан, кодексда эскирган ҳуқуқий институтлар, шунингдек бозор иқтисодиётига асосланган ривожланган давлатлар ҳуқуқий тизимида мавжуд бўлмаган юридик шахсларнинг ташкилий-ҳуқуқий шакли сақланиб қолган;\nиккинчидан, «тижорат таваккалчилиги», «хўжалик юритувчи субъектлар тенглиги», «адолатли компенсация», «шартномавий мажбуриятларни бажаришдан бош тортиш» каби анъанавий фуқаролик-ҳуқуқий институтлар мавжуд эмас;\nучинчидан, замонавий бозор шароитларида талаб этиладиган фуқаролик-ҳуқуқий шартномалар ва муносабатларнинг алоҳида шакллари, шу жумладан, давлат-хусусий шериклиги, дилерлик шартномаси, улушли қурувчилик, кластер ишлаб чиқариш, электрон тижорат, криптовалюта айланмаси, ер участкасини хусусийлаштириш ва бошқаларни тартибга солиш назарда тутилмаган;\nтўртинчидан, кўп миқдордаги ҳаволаки нормаларнинг (80 га яқин) мавжудлиги кодекснинг тўғридан-тўғри амал қилувчи ҳужжатга айланишига тўсқинлик қилмоқда ва унинг фуқаролик-ҳуқуқий муносабатларни тартибга солиш борасидаги мақомини пасайтирмоқда;\nбешинчидан, бир-бирига ўхшаш ва бошқа ташкилий-ҳуқуқий шакллардаги қоидалар аралашмасидан ташкил топган юридик шахслар ташкилий-ҳуқуқий шаклларининг кўплиги (масалан, қонунчиликда хусусий корхона ва унитар корхона таркибига бошқа иштирокчиларнинг кириши назарда тутилмагани уларнинг инвестиция жалб қила олмасликларига сабаб бўлади);\nолтинчидан, фуқаролик ҳуқуқи институтларига тааллуқли бўлмаган оммавий ҳуқуқ нормалари, хусусий мулк ва шартномавий муносабатларга оид асосланмаган чекловлар мавжуд;\nеттинчидан, фуқаролик-ҳуқуқий муносабатларда ахборот-коммуникацион технологиялардан фойдаланиш масалаларини тартибга солувчи қоидалар деярли мавжуд эмас.\nТарих – кечаги кунимиз қатида турфа саҳифалар яширин. Улар англами эса олис минг йилликлардан тортиб, яқин юз йилликларимизгача ажиб воқеликлар, гоҳ забун, гоҳ музаффар лаҳзалардан хабар беради. Тарих – ҳар неки бўлмасин, босиб ўтилган йўл. Манбалар бисёр – бисёр. Аммо ана шу манбалар тўпида хос ибора билан айтсак, шундай зарқоғоз (мемуар) ўрамлари борки, уларда давр одамларининг кечмиши рўйирост аён, замонаси тийнатию талотўми акс этган, шуур элагига тушган ва баайни ҳақиқатни ўз ҳолича авлодларга ташиган. Ҳеч муболағасиз айтиш керакки, бундай воқеаномалар, айниқса, келажак авлод истиқболини белгилаш, маънавий компаси учун ниҳоятда муҳимдир.\nБугун қарийб қирқ йиллар чамаси узоқдан туриб, ўтган асрнинг 80 йиллари миёналарига боқар эканмиз, халқимиз бўғзини чирмаганча аянчли оқибатлар келтириб чиқарган мудҳиш бир манзара гавдаланади.\nЎзбекистоннинг совет даври тарихида большевизмнинг халққа қарши олиб борган қатағон сиёсати халқимиз хотирасида ҳамон сақланиб келмоқда. Хусусан, совет марказидаги айрим шовинист мустамлакачи унсурларнинг «Пахта иши», «Ўзбек иши» номи остида халқимизга қарши машъум қатағон сиёсати ниҳоятда фожиали тарзда юз берган. Шу боис бўлса керак, ана шу мудҳиш қатағон даҳшатларининг ижодкорлари бўлмиш Гдлян ва Ивановларни жиноий жавобгарликка тортиш масаласи ўша даврни яхши билган инсонлар орасида ҳам, ёшлар орасида ҳам тезтез кўтарилмоқда. Мен бу фикрни қўллабқувватлайман. Бугунги кунда ҳам Гдлян ва Ивановларнинг Ўзбекистон халқига нисбатан содир этган ўта оғир жиноятларига ҳуқуқий баҳо бериш имконияти мавжуд.\n«…Барча кучни илм олишга қаратмасак, забун б´лурмиз…»\n«Беҳбудий ҳазратлари кўринишидан ғоят маҳобатли ва салобатли эди. Аҳволиға воқиф бўлмоғон кимса мутакаббир деб гумон қилур эди. Лекин ҳақиқатда мулойим суҳбатлик, такаллуфсиз бир одам эди. Ўз моли ҳақида бўлсин, халқ моли ҳақида бўлсин, иқтисодға кўп риоя қилар ва ижтимоий аҳволимизнинг тузулиши учун иқтисодға риоя қилишни биринчи шартлардан билар эди. Шунинг учун тўй ва азаларга бўлатурғон исрофларни ўзи бутун тарк қилғон ва сўзга қулоқ солатурғонларни ҳам тарк қилдирғон эди».\nМиграция ҳуқуқининг қадимий тарихи\nТаҳлиллар шуни кўрсатадики, Афина давлатида фуқаролик тақдим этиш соҳасида «қочоқ» ва «чет эл фуқароси» тушунчалари аниқ фарқланмаган. Бу эса «фуқароликка қабул қилиш» ва «бошпана бериш» институтлари ўртасида тафовут мавжуд бўлмаганидан дарак беради. Шу билан бирга, миграция ҳуқуқининг муайян жиҳатларини тартибга солишда Афина жамияти ўша даврдаги бошқа давлатлар билан қиёсланганда анча илғор тажрибага эга бўлган. Масалан, фуқароликдан маҳрум қилиш ёки шахсни мамлакат ҳудудидан чиқариб юбориш суд органи вазифасини бажарувчи герусия, яъни оқсоқоллар кенгашининг қарори билан амалга оширилган.\nАгар ходимга шикаст етса ёки…\nХодимнинг соғлиғига шикаст етказилган ҳолатларда зарар қуйидаги шаклларда тўланади:\nмеҳнат жароҳати туфайли меҳнатга лаёқатсизлик даражасига қараб иш ҳақи (ёки унинг тегишли қисми) миқдорида тўлов;\nсаломатликнинг ёмонлашуви билан боғлиқ қўшимча харажатлар;\nбир йўла бериладиган нафақа.\nНеустойка ва айбнинг нисбати\nЎзбекистон Республикасининг Фуқаролик кодексини «Айб тушунчаси» номли қуйидаги 151-модда билан тўлдириш лозим:\n«Фуқаролик ҳуқуқбузарлиги содир этиб, бу қилмиши билан бошқаларга зарар етказган шахснинг ўз ғайриҳуқуқий хатти-ҳаракатларига ва уларнинг зарарли оқибатларига нисбатан ғаразли мақсад ёки эҳтиётсизлик шаклидаги руҳий муносабати айб ҳисобланади».\nШу билан бирга, кодексга айбнинг шакллари (қасддан ёки эҳтиётсизликдан) ҳамда айбсиз ҳолда зарар етказиш масалалари ҳам алоҳида модда сифатида киритилиши мақсадга мувофиқ.\nЁшлар – давлат сиёсатининг объекти\nЁшлар ташкилотлари нима учун керак?\nЁшликнинг ўзига хос хусусиятлари бор: бу давр билим олиш, касб танлаш ва уни эгаллаш, сиёсий ва фуқаролик ҳуқуқларига эга бўлиш, ўз дунёқарашини шакллантириб, мустақил ҳаётга қадам қўйиш, оила қуриш ва ҳоказолар билан тавсифланади. Аммо ёшларнинг жамият ҳаётидаги иштироки булар билангина чекланиб қолмайди. Ёшлар турли жамоат ташкилотлари, маданий марказлар, давлат ва нодавлат ташкилотлари ишида иштирок этиш орқали ўзларининг ижтимоий фаоллигини намоён қилишга интилади. Мана шу жойда ёшлар ташкилотларининг аҳамияти кўзга ташланади.\nЭл ардоқлаган нотариус\nСурхон воҳаси ўзининг ижод аҳли, машҳур бахшилари, алпкелбат полвонлари, ишининг кўзини билувчи деҳқону тадбиркорлари билан машҳур. Шу билан бирга халқ хўжалигининг турли соҳаларида, маориф ва фан, маданият, давлат органлари тизимларида меҳнат қилаётган фидойи сурхондарёликларнинг шуҳрати ҳам аввалгилардан асло кам эмас.\nФранция маъмурий судлари тизими ва фаолият йўналишлари\nФранцияда маъмурий судлар мутлақо мустақил бўлиб, умумий судлар тизимидаги бирон бир органга бўйсунмайди. Улар маъмурият маслаҳатчилари сифатида ҳаракат қилишади. Суд ҳаракатлари жамиятнинг барча соҳаларига тегишли:\nсиёсий – сайловлар;\nиқтисодий – ҳарбий иқтисодиёт;\nижтимоий – жамоат хавфсизлиги;\nмаданий – таълим ислоҳоти;\nахлоқий – матбуот ва\nкино цензураси кабилар.\nМаъмурий назоратдаги шахслар билан амалга ошириладиган профилактик ишларнинг ҳуқуқий асослари\n2019 йил 2 апрелда қабул қилинган Ўзбекистон Республикасининг «Жазони ижро этиш муассасаларидан озод қилинган айрим тоифадаги шахслар устидан маъмурий назорат тўғрисида»ги қонунида маъмурий назорат ўрнатиладиган шахсларнинг қуйидаги тоифалари кўрсатилган:\n1) суд томонидан ўта хавфли рецидивист деб топилган;\n2) оғир ёки ўта оғир жиноятлар содир этганлик учун озодликдан маҳрум қилишга ҳукм этилган;\n3) ҳар қандай қасддан қилинган жиноятлар учун икки ёки ундан ортиқ марта озодликдан маҳрум қилишга ҳукм этилган;\n4) Ўзбекистон Республикасининг Жиноят кодексига биноан оғир ёки ўта оғир жиноят ҳисобланадиган қилмишларни содир этганлик учун бошқа давлат ҳудудида озодликдан маҳрум қилиш тарзидаги жазони ўтаган.\nО. Пюссанинг таъкидлашича, «Педагогнинг сўроқ қилишдаги иштирокига процессуал қонунчилик томонидан мутахассис сифатида қараш лозим, у терговчига у ёки бу ишларда ёрдамчи, консультантдир». У ўз асарларида педагог ўз билимига асосланган ҳолда терговчига вояга етмаган шахс билан алоқа ўрнатишда кўмаклашишини айтиб ўтган.\nҒазначилик тизимининг давлат бюджети ижросида тутган ўрни\nДавлат бюджети даромадлари қуйидагиларга асосан шакллантирилади:\nдавлат активларини жойлаштириш, фойдаланишга бериш ва сотишдан олинган даромадлар;\nмерос, ҳадя ҳуқуқи бўйича давлат мулкига ўтган пул маблағлари;\nюридик ва жисмоний шахслардан, шунингдек чет давлатлардан тушадиган қайтарилмайдиган пул тушумлари;\nрезидент-юридик шахсларга берилган бюджет ссудаларини ва чет давлатларга ажратилган кредитларни тўлаш ҳисобидан тўловлар;\nқонун ҳужжатларига мувофиқ бошқа даромадлар ҳисобидан.\nPrevious articleҚишлоқ хўжалиги маҳсулотлари етиштириш учун имтиёзли шартларда ер ажратилади (инфографика)\nNext articleҚонун устуворлиги ва адолатни таъминлаш фаолиятингизнинг бош мезони бўлсин: оқ йўл, азиз битирувчилар!


Чет эл инвестициясисиз иқтисодиётни фаол ривожлантириш анча мушкул иш. Шу боис дунёнинг энг олди давлатлари ҳам бу масалага ўта жиддий қарайди. Четдан бўладиган сармоявий фаолият ҳар томонлама рағбатлантирилади. Негаки, инвестиция бу фақат маблағ эмас, балки илғор технологиялар, малакали кадрлар, хуллас, ишлаб чиқаришга доир муҳим янгиликлар ҳам деганидир. Шундай экан, иқтисодиётининг юқори рақобатбардошлилигини таъминламоқчи бўлган ҳар қандай мамлакат хорижий сармоядан асло воз кечмайди, балки уни кўпроқ жалб қилиш пайида бўлади.\nФойдаланувчилар сони: 6


Шаҳло Рустамхўжаева (ўртада) эрнинг зулмига чидай олмай ўз жонига қасд қилган.\nДушанбе шаҳрининг Жиноят ишлари бўйича Шоҳмансур туман суди 25 яшар хотинини ўзини ўзи ўлдириш даражасига етказган Икром Сатторовни уч йил муддатга озодликдан маҳрум этди. Суд бундай ҳукм учун аёлнинг ўлими олдидан ёзган сўнгги мактуби ва унинг баданида қолган калтак изларини асос қилиб олди.\nОзодлик мухбири билан бўлган аввалги суҳбатларида хотини Шаҳло Рустамхўжаевнинг ўз жонига қасд қилишида айби йўқлигини таъкидлаб келган душанбелик 32 ёшли Икром Сатторов Тожикистон Жиноят Кодексининг 109-моддаси, яъни ўзини ўзи ўлдириш даражасига етказишда айбдор деб топилиб, суд ҳукми билан уч йилга озодликдан маҳрум этилди.\nАйблов хулосасида айтилишича, Икромнинг хотинига мунтазам зуғум ўтказиб келгани оқибатида аëл ўз жонига қасд қилган. Суд ҳукмига кўра бу айблов ҳужжат, далил ва гувоҳлар кўрсатмаси билан асосланган.\nСуд ҳукм чиқаргунга қадар Икром Сатторов очиқда бўлган ва суд залининг ўзида ҳибсга олинган.\nСуд Икромни хотини Шаҳло Рустамхўжаевани ўз жонига қасд қилишда айбдор деб топган бўлса ҳам, лекин унинг ўзи Озодлик билан бўлган суҳбатда ҳеч қачон хотинига зуғум қилмаганини ва уни ҳаддан ортиқ яхши кўрганини айтган. Икромга кўра, хотини ўлганидан сўнг унга яшашнинг қизиғи қолмаган.\nШаҳлонинг эри Икром Сатторов.\nШаҳлонинг яқинлари Икромнинг бу даъволарини асоссиз деб билиб, суд мажлисида унга қарши кўрсатма берганлар.\n25 яшар Шаҳло Рустамхўжаеванинг жасади жорий йилнинг 20 август куни Шоҳмансур туманидаги ўзи ишлайдиган “Фариде” гўзаллик салонида соч қуритадиган аппаратнинг симига осилган ҳолатда топилган эди.\nЖасаднинг ёнидан топилган мактубда ўз яқинларига мурожаат қилган Шаҳло ўз жонига қасд қилишига эри сабабчи эканлиги, ўлимидан сўнг икки нафар боласини эрига бермаслигини илтимос қилган.\nСуд Шаҳло баданида калтакланишдан қолган излар ва шу мактуб асосида ҳукм чиқарган.\nШаҳлонинг опаси Марҳабо Рустамхўжаеванинг айтишича, бу оиладаги жанжалларнинг сабаби Икромнинг иккинчи хотини борлиги билан боғлиқ бўлган:\n“Синглимга уйланишидан олдин унинг бошқа хотини ҳам бўлган экан. У синглим билан Москвада эканлигида Шаҳлони уйидан ҳайдаб чиқарган эди. Ўша пайтда Москвада ҳайдовчилик қилаётган отам кундуз кунлари Шаҳлони ўзи билан бирга олиб юрар, кечқурун эса танишларининг уйида қолар эди. Оқибатда отам Шаҳлони олиб уйга қайтди”, деди Марҳабо.\nРасмий маълумотларга кўра, ҳар куни Тожикистонда бир аёл ўз жонига қасд қилади. Тожикистон ИИВ маълумотига кўра, жорий йилнинг биринчи ярмида ўз жонига қасд қилган 318 шахснинг 153 нафари аёллардир.


Қорасув масканида Баҳодир Ялангтушбий маҳалласи ташкил этилди ва лифтдаги носозлик тузатилди - zarnews.uz\nЖорий йилнинг 25 ноябрь куни Zarnews.uz сайти сайтида "Қорасувдаги янги "дом"ларда эски муаммолар - лифтни ким тузатади, ширкат, маҳалла қачон тузилади?" сарлавҳали танқидий мақола эълон қилинди.\nМасалалар юзасидан шуни маълум қиламизки, кузатилган ҳолат Самарқанд шаҳар уй-жой коммунал хизмат кўрсатиш бўлими мутасаддилари томонидан ўрганилди ва 72-уй лифтининг тўхтаб қолишига электр энергиясидаги қисқа узилишлар сабаб бўлгани аниқланди. Бугунги кунда бинолар учун ташкил этилган таъмирлаш-тиклаш хизмати томонидан зарур чоралар кўрилиб, лифтлар фаолияти қайта тикланди.\nСамарқанд шаҳар ҳокимлиги томонидан Қорасув аҳолиси учун ширкат ташкил этиш масаласи кўриб чиқилган. У "Aгромир билдинг" МЧЖ томонидан барпо этилган кўп қаватли уй-жойлар (жумладан, лифт ускуналари)нинг техник паспортлари тайёрлаб топширилганидан сўнг бошқарув сервис компанияси ташкил қилинади.\nДарвоқе, Қорасув масканида жойлашган 12-16 қаватли уй-жойларда истиқомат қилувчи аҳоли учун Баҳодир Ялангтушбий маҳалла фуқаролар йиғини ташкил қилинган ва бу ҳақда ҳокимликнинг телеграм канали ҳамда бошқа ижтимоий тармоқларида ҳам эълон қилинган.\nЭслатиб ўтамиз, Қорасув масканида жойлашган кўп қаватли уйларда истиқомат қилувчи фуқароларда коммунал хизматлар бўйича муаммолар бўлса, 1055 ва 1184 қисқа рақамли ҳамда 66 233-93-50 диспетчерлик хизматига мурожаат қилишлари мумкин. Уларнинг муаммолари тезда ўрганилади ва Самарқанд шаҳар уй-жой коммунал хизмат кўрсатиш бўлими томонидан қисқа муддатда тегишли тартибда бартараф этилади.


“JUMA ELEVATORI” AJ акциядорлари диққатига! – JUMA ELEVATORI\n> МАТБУОТ МАРКАЗИ > Эълонлар > “JUMA ELEVATORI” AJ акциядорлари диққатига!\n“Juma elevatori“ aksiyadorlik jamiyati акциядорларининг навбатдан ташқари умумий йиғилишини 2021 йил 6-октябр куни (хафтанинг чоршанба куни) соат 10-00да Самарқанд вилояти,Пастдарғом тумани,Жума шаҳри, Фитрат кўчаси, 2-уй манзили бўйича жойлашган “Juma elevatori ” aksiyadorlik jamiyati маъмурий биноси мажлислар залида ўтказилиши ҳақида маълум қилади.\n“Ўздонмахсулот” АК нинг 29.07.2021 йилдаги 17-3/57-1006 сонли хатига асосан навбатдан ташқари умумий йиғилиши кун тартибида қуйидаги масалалар муҳокама қилинади:\nАкциядорлар умумий йиғилишининг регламентини тасдиқлаш.\nЖамиятнинг кузатув кенгаши аъзоларининг янги таркибини сайлаш;\n* Акциядорларни рўйхатга олиш 2021 йил 6-октябр куни соат 10 –00дан 12 –00га қадар давом этади.\n* Йиғилишга акциядорлар шахсини тасдиқловчи ҳужжатлари ва уларнинг вакиллари амалдаги қонунчиликда белгиланган тартибда тасдиқланган ишончномалар билан келишлари сўралади.


Ўзбекистон темир йўллари Россия ва Қозоғистонлик рақобатчиларидан хавотирда - мутахассис\nРоссиялик мутахассис Алексей Безбородов, Ўзбекистонда темир йўл транспортини ривожлантириш йўлида нима тўсқинлик қилиши мумкинлигини айтиб берди.\nТОШКЕНТ, 21 авг - Sputnik. Ўзбекистон ҳукумати Қозоғистон ва Россия темир йўлларининг фаол таъсиридан жуда хавотирда, дейди Алексей Безбородов, "Инфра Проекты" МЧЖ лойиҳавий компаниясининг бошқарувчи ҳамкори.\nЎзбекистонда идораларга темир йўл транспорти соҳасида хусусий компанияларни жалб қилиш бўйича чора-тадбирлар ишлаб чиқиш топширилди, бу соғлом рақобат ва тариф сиёсатининг шаффофлигини ошириши керак, дейди эксперт.\n"Улар Россия ва Қозоғистон операторларисиз иш битмаслиги тушунишади, лекин шу билан бирга улар рақобатдан хавотирда", - дея таъкидлади мутахассис Sputnik Ўзбекистон билан суҳбатда.\nҲозирги вақтда Ўзбекистонга замонавий контейнер ташиш усулларини ўзлаштириш зарур - мамлакатда уларнинг ривожланиши ҳануз бошланғич даражада. Бундай технологияларни сони чекланган мамлакатлардангина олиш мумкин.\n"Дунё бўйлаб темир йўл транспорти соҳасида илғор мамлакатлар жуда оз: Россия, Германия, АҚШ ва Хитой, булардан бошқа аслида йўқ ҳам. Демак, ўзбекистонликларда ошиқча танлаш имкониятлари йўқ", - дейди мутахассис.\nБезбородовнинг таъкидлашича, ривожланиш бошланғич босқичда бўлган бир пайтда, келажакда унинг ривожланишини прогноз қилиш қийин.


Россияда 10 ёшли қизча беш нафар ука ва синглисини ёнғиндан қутқариб қолди\n16:15 / 08.02.2017\nРоссиянинг Белгород вилоятидаги Тетеревино қишлоғида юз берган ёнғин беш нафар ука ва сингилларини қутқариб қолган ўн ёшли Юля бўлмаганида фожиали якун топиши мумкин эди. Бу ҳақда Life хабар бермоқда.\nТаъкидланишича, болаларнинг онаси 2 февраль куни катта қизидан уларга қараб туришни сўраган. Уйда олтита вояга етмаган болалар бўлган: 2, 6, 8 ёшли ака-укалар ва 2 ҳамда 9 ёшли опа-сингил.\nЮля укалари ва синглиси билан хонада ўйнаётган пайт, болалардан бири ошхонага бориб, ёнғин бошлангани ҳақида бақирган.\nҚўрқиб кетган болалар хоналарга қочиб кириб, каравот таги ва шкафларда беркиниб олишади. Аввалига қизлардан каттаси оловни сув ёрдамида ўчиришга ҳаракат қилди, бироқ ўт бора-бора уйдан чиқиш имконини ҳам тўсиб қўйган.\nЮля укалари ва сингилларини бир жойга жамлаб, мушти билан хонадаги ойнани синдирди. Бу пайт ёнаётган уйга қўшнилар ҳам етиб келишганди – қизча кичик ука ва сингилларини улардан бирига бериб, ўзи ҳушидан кетди.\nУ қўшниларнинг уйида ўзига келган ва дарҳол укалари ҳамда сингиллари сонини ҳисоблашга киришиб кетди – Юля кимнидир қутқара олмаганидан қўрққан.\nЮля ўз хатти-ҳаракатини қаҳрамонлик, деб билмайди. Айтишича, ўз яқинларини жуда ҳам яхши кўради ва уларни йўқотишдан жуда қўрқади – шунинг учун жароҳатлар ва ис газидан заҳарланишга эътибор ҳам бермади.


Анхель Ди Мария: ПСЖ «Реал»дан 10 марта кучли ўйнади\n09:40 / 04.11.2015\n«Пари Сен-Жермен» жамоаси вингери Анхель Ди Мария ЕЧЛнинг гуруҳ босқичи, 4-турида «Реал»га қарши кечган баҳсдан сўнг (0:1) журналистлар билан гаплашди.\n«Биз мавсумдаги энг яхши ўйинимизни кўрсатдик. Биттагина хато қилдик ва гол ўтказиб юбордик.\nБугун «Реал»дан 10 марта кучли ўйнадик. Шу руҳда давом этишимиз керак. Бу жамоа катта натижаларга эришади. Чемпионлар лигаси оғир ва узоқ давом этадиган мусобақа», – дейди Ди Мария Mundo Deportivo нашрига берган интервьюсида.\nМаълумот учун, футболчилик фаолиятини "Бенфика"да бошлаган Ди Мария 2010 йилдан 2014 йилгача "Реал" сафида ўйнаган ва 4 мавсумда 22та гол урган. Кейинги мавсумни Англияда, "МЮ" сафида ўтказган футболчи 2015 йилнинг ёзида ПСЖга келиб қўшилди. У янги жамоасининг етакчиларидан бирига айланган.


Европа тикланиш ва тараққиёт банки президенти Ўзбекистонга келмоқда\n18:35 / 14.03.2017\n15 март куни Европа тикланиш ва тараққиёт банки (ЕТТБ) президенти Сума Чакрабарти бошчилигидаги делегация Ўзбекистонга ташриф буюради. Бу ҳақда Ўзбекистон Ташқи ишлар вазирлиги матбуот хизмати хабар бермоқда.\n«Ташрифдан мақсад Ўзбекистон ва ЕТТБ ўртасидаги ҳамкорлик ҳолати ва уни ривожлантириш истиқболларини муҳокама қилишдан иборат», — дейилган ТИВ хабарида.\nФевраль ойининг биринчи ярмида ЕТТБнинг Марказий Осиё ва Россия бўйича ижроий директори Наталья Ханженкова бошчилигидаги делегация Ўзбекистонга ташрифини амалга оширганди.\nБанк етакчи мутахассисларидан иборат 10 кишилик делегация Тошкентда 5 кун давомида бош вазир, ташқи ишлар вазири ва бошқа вазирлар билан учрашувлар ўтказди. Айнан шу ташриф вақтида ЕТТБ президенти Сума Чакрабартининг март ойида Ўзбекистонга амалга оширадиган ташрифига тайёргарлик кўриш масалалари муҳокама этилганди.\nЎзбекистон ва ЕТТБ ўртасида 1992 йилда алоқа ўрнатилган, аммо 2003 йилдан бошлаб банк Ўзбекистонга кредит ажратишни камайтирганди. 2007 йилда эса мамлакатдаги лойиҳалар учун кредит маблағлари ажратилиши бутунлай тўхтатилди.\nЕвропа тикланиш ва тараққиёт банки Ўзбекистонга қайтиши мумкин\nЕТТБ Сума Чакрабарти


Ижтимоий тармоқларда Деҳқонобод тумани Тоғайтемир маҳалласи ҳудудидан оқиб ўтувчи сойда кучли сел келиб иккита машинани оқизиб кетгани ҳақида хабарлар тарқалди. Қашқадарё вилояти Фавқулодда вазиятлар бошқармаси ахборот хизмати юқоридаги ҳолатлар бўйича маълумот берди.\nУнда маълум қилинишича, 2022 йил 5 май куни соат 16:00 лар атрофида Деҳқонобод тумани Тоғайтемир маҳалласи ҳудудидан оқиб ўтувчи сойда кучли сел келиши кузатилган. Аммо ушбу селда машиналар оққани тўғрисида туман ФВБ туман қутқарув бўлимига хабар келиб тушмаган.\nСоҳа вакиллари томонидан воқеа жойи ўрганилганда Деҳқонобод тумани Дўстлик маҳалласида яшовчи 1996 йилда туғилган фуқаро А.Ў.га тегишли давлат рақами 70 Л 941 ОА бўлган ВАЗ 2106 Жигули машинасини сел оқизиб кетгани маълум бўлган.\nФото: Қашқадарё вилояти ФВБ\nҚайд этилишича, ҳодиса оқибатида бутунлай яроқсиз ҳолга келган Жигулини маҳаллий аҳоли ёрдами билан селдан чиқариб олинган. Ҳодисада ҳеч ким тан жароҳати олмаган ва аҳоли хонадонларига зарар етмаган.\nШунингдек, ижтимоий тармоқларда Тоғайтемир маҳалласи бўйлаб оққан селда Labo машинаси ва унинг ҳайдовчиси оқиб кетгани айтилган хабарлар тарқалди. Хабарда айтилишича, бу бўйича ҳам туман ва вилоят ФВБга хабар келиб тушмаган.\nҲодиса юзасидан ўрганиш ишлари олиб борилмоқда ва унинг натижалари ҳақида хабар берилиши маълум қилинган.\nКиритилди: 23:34 06.05.2022. Ўқилди: 3196 марта. Фикрлар сони: 0 та.